Άλμα στους «4» για την Λίβερπουλ/ Προβάδισμα η Σίτι\nΑρχικήSliderΆλμα στους «4» για την Λίβερπουλ/ Προβάδισμα η Σίτι\nSliderΔΙΕΘΝΗChampions LeagueΟΜΑΔΕΣΑΕΚΑΕΛΑνόρθωσηΑΠΟΕΛΑπόλλωνΆρης ΛεμεσούΔόξαΕθνικόςΕΝΠΕρμήςΚαρμιώτισσαΝέα ΣαλαμίναΟλυμπιακόςΟμόνοιαΠΑΕΕΚ ΚερύνειαςΠάφος F.C.Προγραμματισμένα\n6 April, 2022, 12:00 AM\nΆλμα στους «4» του Τσάμπιονς Λιγκ για τη «διπρόσωπη» Λίβερπουλ. Νίκησε με 3-1 εκτός την Μπενφίκα με εξαιρετική απόδοση μέχρι το 45′ και «άλλη» εικόνα στο β’ με το μυαλό στο ντέρμπι τίτλου της Premier League με τη Σίτι στο «Εtihad».\nΦοβερή Λίβερπουλ, συγκλονιστικός Βλαχοδήμος στο πρώτο 45λεπτο\nΗ Λίβερπουλ ήταν αυτή που απείλησε πρώτη στο ματς. Στο 9′ ο Μανέ σέρβιρε με τακουνάκι την μπάλα στον Σαλάχ με τους Οταμέντι και Βλαχοδήμο να κλείνουν το οπτικό πεδίο του Αιγύπτιου διατηρώντας το 0-0.\nΣτο 12′ ο Έλληνας γκολκίπερ φώναξε και πάλι «παρών» σε διπλή ευκαιρία με τους Μανέ και Αλεξάντερ-Άρνολντ, όμως στο 17′ ο Βλαχοδήμος δεν μπορούσε να κάνει τίποτα. Ο Κονατέ πήδηξε μόνος του, πήρε την κεφαλιά από κόρνερ του Ρόμπερτσον και έδωσε το προβάδισμα στους «ρεντς». Ένα γκολ με ιδιαίτερη στατιστική σημασία και αυτό γιατί τα τρία από τα τελευταία τέσσερα γκολ των Reds στο Champions League σημειώθηκαν με κεφαλιά και τα δύο εξ αυτών από κόρνερ του Ρόμπερτσον.\nΗ Μπενφίκα προσπάθησε να αντιδράσει και στο 22′ είχε την πρώτη τελική. Ο Έβερτον έφυγε στον κενό χώρο από τα αριστερά, αλλά το τελείωμα του Βραζιλιάνου ήταν βιαστικό και άστοχο. Το 1-0 παρέμεινε με τους γηπεδούχους στην αμέσως επόμενη φάση να γλυτώνουν το 2-0 ξανά από τον Βλαχοδήμο. Ο Ντίας βγήκε τετ α τετ με τον Έλληνα διεθνή έπειτα από καταπληκτική κάθετη του Μανέ και τον νίκησε.\nΗ Λίβερπουλ ήταν η απόλυτη κυρίαρχος στο ματς και στο 27′ απείλησε ξανά. Εξαιρετική κυκλοφορία της μπάλας από τους «κόκκινους», όμως η σέντρα του Ρόμπερτσον ήταν λίγο δυνατή με αποτέλεσμα ο Σαλάχ να μην φθάσει την μπάλα για να σκοράρει με το κεφάλι.\nΚαι στο 34′ η Λίβερπουλ έφθασε στο 2-0 με αριστουργηματική επίθεση. Ο Αλεξάντερ-Άρνολντ με 40άρα μπαλιά βρήκε τον Ντίας, εκείνος έκανε την πάσα “πάρε-βάλε” στον Μανέ που δεν αστόχησε. Η Λίβερπουλ δεν κατέβασε το πόδι από το γκάζι. Συνέχισε στο ίδιο τέμπο και στο 45′ ο Βλαχοδήμος έβαλε στοπ στον Σαλάχ διατηρώντας το 2-0 που έμελλε να είναι το σκορ του ημιχρόνου.\nΜείωσε ο Νούνιες για την Μπενφίκα\nΜε την έναρξη του β’ ημιχρόνου η Μπενφίκα μπήκε ξανά στο ματς. Στο 49′ έφθασε στο 2-1 με τον Νούνιες και έβαλε… φωτιά στο «Λουζ». Ο ταχύτατος Ράφα Σίλβα ξεδίπλωσε την αντεπίθεση από τα αριστερά και σέρβιρε στον Νούνιες που δεν αστόχησε. Ένα γκολ, στο οποίο φέρει τεράστια η ευθύνη και ο Κονατέ που έκανε «τσαφ» και δεν μπόρεσε να απομακρύνει.\nTo 2-1 έδωσε… φτερά στην Μπενφίκα, η οποία στο 55′ άγγιξε το 2-2 με τον Νούνιες. Ο σκόρερ των Λουζιτανών, όμως, έβαλε λανθασμένα το σώμα του και η κεφαλιά του πέρασε πάνω από τα δοκάρια του Άλισον, ο οποίος στο 60′ μιμήθηκε τον Βλαχοδήμο. Ο Βραζιλιάνος πορτιέρο έκανε σπουδαία επέμβαση στο σουτ του Έβερτον διατηρώντας το 2-1 εν μέσω «κόκκινης τρικυμίας». Η Λίβερπουλ ζοριζόταν και ο Κλοπ το είχε καταλάβει…\nΑνέβηκε μετά το 70′ η Λίβερπουλ και «καθάρισε»\nΜετά το 70′ η Λίβερπουλ κοντρόλαρε το τέμπο του ματς. Άρχισε να κυκλοφορεί την μπάλα και να διαχειρίζεται το προβάδισμα της βοηθούμενη και από τον πάγκο, με δεδομένο πως είχαν μπει στο ματς οι Χέντερσον, Φιρμίνο και Ζότα αντί των Αλκάνταρα, Σαλάχ και Μανέ.\nΤο σκορ παρέμενε απαράλλαχτο με τη Λίβερπουλ να απειλεί στο 82′ με τον Λούκας Ντίας, ο οποίος στο 87′ πήρε το αίμα του πίσω κάνοντας το 3-1 υπέρ των «κόκκινων» έπειτα από υπέροχη μπαλιά του Κεϊτά.\nΜε τη Λίβερπουλ να αγγίζει στα χασομέρια το 4-1, αλλά ο Βλαχοδήμος να λέει «όχι» στον Ζότα.\nΝίκη με το στενό 1-0 για την Μαν. Σίτι\nΟ Τσόλο Σιμεόνε πήγε να «κλέψει» αποτέλεσμα με συνταγή Ολντ Τράφορντ, όμως ο Κέβιν Ντε Μπρόινε τον άφησε με τα χέρια αδειανά (1-0), κάνοντας την Μάντσεστερ Σίτι φαβορί για πρόκριση στα ημιτελικά του Champions League.\nΈκανε τα ίδια. Ακριβώς τα ίδια. Κόπιαρε τα πάντα από την πρώτη, ως την τελευταία λεπτομέρεια. Και οι δύο πτήσεις από την Μαδρίτης έφυγαν στις 11:30. Την ομάδα παρέλαβε το ίδιο λεωφορείο. Έμεινε στο ίδιο ξενοδοχείο. Έδωσε την συνέντευξη τύπου την ίδια ώρα. Με τον ίδια παίκτη δίπλα του (Μάρκος Γιορέντε). Έκανε ακριβώς την ίδια προπόνηση, που κράτησε την ίδια ώρα.\nΈπαιξε ακριβώς το ίδιο πράγμα. Τρεις στόπερ, τρεις αμυντικοί χαφ, δύο πλάγιοι μπακ που δεν ξεμύτισαν ποτέ και δύο ξέμπαρκοι μπροστά, αυτή τη φορά ήταν ο Γκριεζμάν με τον Ζοάο Φέλιξ.\nΟ Ντιέγκο Σιμεόνε ήθελε να επαναλάβει ακριβώς το ίδιο κόλπο που είχε σκαρώσει στην Μάντσεστερ Γιουνάιτεντ πριν από 20 ημέρες στην ίδια πόλη, αλλά μερικά χιλιόμετρα πιο δίπλα.\nΓια 69 λεπτά, ο Αργεντινός είχε μπλοκάρει τα πάντα. Δεν ήταν όμορφο, αλλά ήταν αποδοτικό. Η Μάντσεστερ Σίτι είχε μόνο μία τελική προς την εστία, ένα φάουλ του Ντε Μπρόινε (55’) που έβγαλε με διπλή προσπάθεια ο Όμπλακ.\nΤο παιχνίδι παιζόταν μόνιμα στα τελευταία 30 μέτρα, ο τελευταίος παίκτης των πολιτών ήταν 20 μέτρα κάτω από την σέντρα. Σε κάθε προσπάθεια όμως των Άγγλων, πάντα βρισκόταν ένα πόδι αντιπάλου, ένα σώμα, κάτι.\nΚαι κάθε φορά που κάποιος παίκτης της Ατλέτικο Μαδρίτης έκανε ένα κλέψιμο, έπρεπε να διασχίσει με σπριντ μία απόσταση 70 μέτρων, έφτανε εξουθενωμένος προς την περιοχή του Έντερσον, ο οποίος στην ουσία δεν απειλήθηκε ποτέ.\nΤο αμυντικό masterclass του Τσόλο κράτησε ενάμιση ημίχρονο. Οι ροχιμπλάνκος είχαν απάντηση σε κάθε ερώτηση των παικτών του Πεπ Γκουαρντιόλα, οι λιγοστές τελικές (όπως μία καλή κεφαλιά του Λαπόρτ στο 64ο λεπτό) έβγαιναν μόνο από στατικές φάσεις, που δεν τις λες και σπεσιαλιτέ των ομάδων του Πεπ.\nΗ λογική λέει πως είναι αδύνατον να κάνεις ένα αλάνθαστο αμυντικά παιχνίδι για 90 (και κάτι) λεπτά απέναντι σε μία ομάδα του Πεπ. Κάποια στιγμή θα «διαβάσει» κάποια αδυναμία, θα βρει κάποια τρύπα.\nΟ Φιλ Φόντεν φαίνεται ότι δεν… χάζευε στον πάγκο και με το που μπήκε έκανε την διαφορά. Με ωραία ατομική ενέργεια τράβηξε τον Φελίπε πάνω του, έκανε την κάθετη στον Ντε Μπρόινε και ο Βέλγος με συρτό διαγώνιο σουτ έκανε το 1-0 (70’), λύνοντας τον γόρδιο δεσμό.\nΛίγο αργότερα οι δύο τους πήγαν να σκαρώσουν ένα παρόμιο κόλπο, όμως ο Βέλγος σημάδεψε ένα πολλά σώματα που είχαν προλάβει να κρύψουν την ισπανική εστία.\nTo 1-0 έμεινε ως το τέλος, το μεγάλο κόλπο του Σιμεόνε χάλασε από μία μικρή λεπτομέρεια και οι πολίτες μοιάζουν το απόλυτο φαβορί για την πρόκριση στα ημιτελικά του Champions League.\nΠροηγούμενο άρθροΤο ποδόσφαιρο δεν σώζεται με «πορδές»…\nΕπόμενο άρθροΝα επαναλάβει εαυτόν


H Συμμαχία Πολιτών για τις αμερικανικές κυρώσεις σε Τουρκία\nΟι ΗΠΑ αποφάσισαν χθες βράδυ την επιβολή κυρώσεων κατά του προέδρου Διεύθυνσης Αμυντικής Βιομηχανίας της τουρκικής Προεδρίας της Δημοκρατίας, Ισμαήλ Ντεμίρ, καθώς και εναντίον άλλων τριών Τούρκων εργαζομένων της, ενώ περιλαμβάνουν πάγωμα περιουσιακών στοιχείων και περιορισμούς χορήγησης ταξιδιωτικών θεωρήσεων. Τέλος, απαγορεύεται η έκδοση από τις ΗΠΑ αδειών εξαγωγών και εξουσιοδοτήσεων στην Τουρκική Αμυντική Βιομηχανία SSB. Οι κυρώσεις λήφθηκαν ως αντίποινα για την απόφαση απόφαση της Άγκυρας να αγοράσει το ρωσικό πυραυλικό σύστημα S-400.\nΗ Συμμαχία Πολιτών εκτιμά ότι οι εν λόγω κυρώσεις είναι μεν θετικές, θ’ αποδειχθούν όμως ανεπαρκείς για να κάμψουν την τουρκική προκλητικότητα. Ο Ερντογάν έχει αποδείξει ότι σφυρίζει αδιάφορα απέναντι σ’ ανάλογες κυρώσεις, οι οποίες δεν είναι αρκετές για να φέρουν την αλλαγή στην τουρκική πολιτική, σε κανένα ζήτημα.\nΗ Τουρκία θα συνεχίζει να είναι προκλητική και επιθετική εναντίον όλων, όσο οι μεγάλες δυνάμεις περιορίζονται σε λεκτικές καταδίκες και κυρώσεις που δεν αγγίζουν την Άγκυρα αλλά επηρεάζουν φυσικά πρόσωπα.\nΈχουμε τονίσει επανειλημμένα ότι μόνο οι ουσιαστικές οικονομικές κυρώσεις κατά της Άγκυρας- και όχι κυρώσεις για το θεαθήναι – είναι ικανές να φέρουν ικανοποιητικό αποτέλεσμα. Κυρώσεις που θ’ αγγίξουν βαθιά τη τουρκική οικονομία και θ΄αναγκάσουν τον Ερντογάν να σκεφτεί διπλά την όποιαδήποτε νέα επιθετική κίνηση.\nΤέλος, μας λυπεί το γεγονός ότι μόνο για τους S400 οι ΗΠΑ σκέφτονται κυρώσεις κατά της Τουρκίας ενώ κλείνουν τα μάτια τους στην κατοχή κυπριακού εδάφους, στις παραβιάσεις της ΑΟΖ Ελλάδας - Κύπρου και τόσες άλλες παρανομίες σε βάρος κρατών της περιοχής.


Γ. Ψαθάς: 'Ο Δήμος σ' αυτά που μπορεί θα είναι αυτός που πρέπει'\nΚώστας Λαγός 8 Ιουλίου 2021 8 Ιουλίου 2021 0238\nΤα κυριότερα μέρη της τοποθέτησης του Δημάρχου Διρφύων-Μεσσαπίων Γιώργου Ψαθά, στη γενική συνέλευση του Ηρακλή Ψαχνών, που πραγματοποιήθηκε την Τετάρτη 7/7.\n‘Απλά ειπώθηκαν πολλά πράγματα προχθές. Δεν θέλω να απολογηθώ, αλλά να ξέρουμε ποια είναι η πραγματικότητα. Ότι δεν βοηθήθηκε η ομάδα και όλα αυτά. Στην αρχή του καλοκαιριού, εγώ, ο κ. Πριόνας και ο κ. Στούπας. Είπαμε να κάνουμε μια εκδήλωση, για να γλιτώσει η ομάδα 25 χιλιάδες ευρώ. Αυτό δεν κατέστη δυνατό, λόγω του φορτίου (κορονοϊός) και των καταστάσεων που υπήρχανε. Έγιναν προσπάθειες να έρθουν και άλλοι τραγουδιστές, ώστε να έχουμε χρήματα και έσοδα για την ομάδα μέσα από εκδηλώσεις που αφορούν τον Δήμο. Αυτό δεν κατέστη δυνατό, γιατί είχαμε τα προβλήματα που υπήρχαν σε όλο τον κόσμο.\nΣτη συνέχεια λοιπόν, παρά τις προσπάθειες που έγιναν για να γίνουν κάποιες εκδηλώσεις, ο Δήμος δεν μπορεί να πληρώσει χρήματα αν δεν υπάρχουν εκδηλώσεις, έστω ακαδημιών ή κάτι άλλο. Ο Δήμος πάντα είχε την πρόθεση να βοηθήσει και μάλιστα είχε δεσμευτεί απ’ την αρχή να βγάλει 13.5 χιλιάδες ευρώ, όταν είχα στον προϋπολογισμό 30 χιλιάδες, για να πάρουν και οι υπόλοιπες ομάδες. Από την ώρα που παίξανε μόνο οκτώ παιχνίδια, ο Δήμος μπήκε σε μια διαδικασία και είχε 20 χιλιάδες ευρώ. Ο Δήμος σε όποιον είναι συμβούλιο στην επόμενη διαδικασία, θα δώσει στην ομάδα 8 χιλιάδες ευρώ και 1500 ευρώ στα υπόλοιπα σωματεία, προκειμένου να ξεκινήσουν αυτή τη διαδικασία. Γιατί είναι μια εποχή που μπορούν και γίνονται εκδηλώσεις, μέσω των ακαδημιών. Ο Δήμος μόνο έτσι δικαιολογεί χρήματα. Δεν έχει κανένα άλλο τρόπο να δικαιολογήσει.\nΕπίσης ο Δήμαρχος ανέλαβε τα ταξίδια, η ομάδα δεν πλήρωσε κανένα έξοδο μετακίνησης, όχι φαγητό και ξενοδοχείο, σ’ ότι αφορά τα ταξίδια που έκανε στον Βόλο. Δεν έχει καμία υποχρέωση σε κανέναν και αυτά είναι υποχρεώσεις του Δημάρχου. Επίσης, δεν ήθελα να το πω αλλά θα το πω, έκανε rapid test όπως είχε υποχρέωση ηθική απέναντι στην ομάδα, σε αντίθεση με κανένα άλλο σωματείο, που δεν έκανε αυτού του είδους την υποχρέωση αν δεν πήγαινες στην περιφέρεια. Η ομάδα δεν υποχρεώθηκε πουθενά και υποχρέωσε ο Δήμος, το ‘χαμε ως υποχρέωση και ανέλαβε 20-30 φορές τα rapid test. Χίλια τεστ, όσα χρειάστηκαν, τα κάλυψε υγειονομικά. Αυτά μπορούσε να κάνει, μακάρι να μπορούσε να κάνει και άλλα αν του δινόταν η τεχνική δυνατότητα.\nΣτο επόμενο λοιπόν δημοτικό συμβούλιο θα ψηφιστούν 8 χιλιάδες ευρώ ή 7.900 ευρώ, για τεχνικούς λόγους, για να μην έχει η ομάδα την υποχρέωση της απολογίας, να πάρει και την επόμενη χρονιά. Αυτή είναι η πραγματικότητα και αυτή είναι η αλήθεια.\nΕγώ θεωρώ ότι η ομάδα πρέπει να συνεχίσει. Εντάξει, είναι μια περίοδος που ούτε οι απαιτήσεις των ποδοσφαιριστών είναι μεγάλες. Από κει και πέρα ούτε θέλω να υποχρεώσω κανέναν, ούτε να πω κάτι άλλο.\nΟ Δήμος θα είναι όχι μόνο στο μέτρο του δυνατού απλά, του εφικτού, από τις εκδηλώσεις που μπορούν να γίνουν, για να μπορεί να βοηθάει την ομάδα. Άλλοι τρόποι δεν υπάρχουν και ούτε στη λογική τη δική μου είναι άλλοι τρόποι. Ο Δήμος σ’ αυτά που μπορεί θα είναι αυτός που πρέπει.\nΚαι κάτι ευχάριστο για όλο τον Δήμο: Σήμερα υπογράφηκε η σύμβαση για το ταρτάν και το πλαστικό του γηπέδου, με οκτώ διαδρόμους, 980 χιλιάδες ευρώ’.\nΔΗΜΟΣ ΔΙΡΦΥΩΝ-ΜΕΣΣΑΠΙΩΝΗΡΑΚΛΗΣ ΨΑΧΝΩΝ


Κουέστα: «Αξίζαμε κάτι περισσότερο» - Onsports.gr\nOnsports Team\t13 Μαρτίου 2022, 22:34\nΚουέστα: «Αξίζαμε κάτι περισσότερο»\nΟλυμπιακός-Άρης: Ευχαριστημένος απ’ τη «μάχη» που έδωσε η ομάδα του, έμεινε ο Χουλιάν Κουέστα.\nΘα μπορούσε να γίνει ήρωας του Άρη, καθώς ήταν αυτός που έσωσε το πρώτο πέναλτι του Ολυμπιακού. Δεν κατάφερε να κάνει το ίδιο με το δεύτερο κι έτσι η ομάδα του ηττήθηκε. Ο Χουλιάν Κουέστα, πάντως, πιστεύει πως οι «κίτρινοι» άξιζαν κάτι περισσότερο.\nΟι δηλώσεις του τερματοφύλακα του Άρη:\n«Αξίζαμε να πάρουμε κάτι περισσότερο. Είμαι χαρούμενος γιατί η ομάδα μου πάλεψε μέχρι το τελευταίο λεπτό, κάναμε την καλύτερη δυνατή προσπάθεια δεν καταφέραμε όμως να πάρουμε κάτι από το παιχνίδι. Αξίζαμε να πάρουμε κάτι περισσότερο.\nΉμασταν άτυχοι στον καταλογισμό δυο πέναλτι εναντίον μας, δεν ξέρω αν ήταν 100% και τα δυο αλλά η ατυχία ήταν ότι δεν καταφέραμε να αποσοβήσουμε και το δεύτερο πέναλτι και έτσι δεν πήραμε κάτι από το παιχνίδι. Σταθήκαμε άτυχοι σε αυτό το κομμάτι».\nΟλυμπιακός: Η απονομή του πρωταθλήματος (photos)\n23 λεπτά πριν Fuel Pass 2: Τι αλλάζει στην δεύτερη επιδότηση - Πότε θα αρχίσουν οι αιτήσεις\n52 λεπτά πριν Πανελλήνιο Πρωτάθλημα στίβου: Νίκες για Καραλή, Κουτλή και Κορένεβα


Mε ανακοίνωσή του ο πρόεδρος των Λαικών αγορών του δήμου Κορινθίων Γιώργος Δημητρακόπουλος δηλώνει την στήριξή του στην υποψηφιότητα του Πελοπίδα Καλλίρη για τον δήμο Κορινθίων.\n“Η συμμετοχή στα κοινά με στόχο τη βελτίωση της καθημερινότητάς μας και ένα καλύτερο μέλλον για όλους στον τόπο που ζούμε και δημιουργούμε, μια συμμετοχή που απαιτεί υπερβάσεις και προσπάθεια, ήταν και είναι για μένα το αυτονόητο.\nΗ πολυετής και συνεπής εκπροσώπηση του κλάδου μου, με έχει εφοδιάσει με την απαραίτητη «συνήθεια» να αγωνίζομαι για καλύτερες συνθήκες.\nΣυμμετέχω στις προσεχείς δημοτικές εκλογές προκειμένου να συμβάλλω με όλες μου τις δυνάμεις ώστε για να γίνει πράξη το αυτονόητο. Για το Δήμο Κορινθίων που μας αξίζει.\nΣε αυτή την προσπάθεια, συμπορεύομαι με τον ικανό, αποτελεσματικό και έμπειρο Πελοπίδα Καλλίρη και στηρίζω την υποψηφιότητά του για το Δήμο Κορινθίων.”\nΠαραγωγός Αγροτικών Προϊόντων\nΠρόεδρος Λαϊκών Αγορών Δήμου Κορινθίων


Δεν υπάρχει τίποτα πιο σέξι από το να ξέρεις ότι μια γυναίκα έχει ένα τατουάζ που μόνο εσύ μπορείς να δεις.\nΜια μεγάλη, τεράστια, ‘στοιχειωτική’ αλήθεια που συνειδητοποίησα δυο φορές στα πλαίσια των εκατοντάδων συνεντεύξεων που έχω κάνει. Μια με την Μάρω Λύτρα και άλλη μια με την Αγγελική Ηλιάδη.\nΌχι, καμία από τις δυο (δυστυχώς, πολύ δυστυχώς) δεν μου το έδειξε. Απλώς, μετά από πολύ προσπάθεια και, το ομολογώ, αρκετό ‘παρακάλι’, μου το ομολόγησαν ότι το έχουν.\nΣυγκεκριμένα η Μάρω Λύτρα, που έτσι και αλλιώς είναι γεμάτη τατού (βλέπε μαχαίρι στο πάνω μέρος της πλάτης και δυο κλειδιά του σολ στο κάτω, εκεί που κανονικά μπαίνει το tramp stamp), μου ψιθύρισε κάτι για μια μαύρη γάτα που έχει ως ‘φωλιά’ ένα σημείο της ανατομίας της που ποτέ δεν έχουμε δει, καθώς ήμασταν καθισμένοι, πριν μερικά χρόνια, στο καμαρίνι της κάπου στην Ιερά Οδό.\nΕννοείται πως, μετά από αυτό, σταμάτησα εντελώς να την ακούω. Το μόνο που σκεφτόμουν είναι που ακριβώς βρίσκεται η γάτα και τι συμβολίζει. Είναι γρουσούζα; Και αν ναι, για ποιον; Αυτήν που την έχει; Ή τον τυχερό που την βλέπει;\nΤο ίδιο που έπαθα στα πλαίσια μιας πιο πρόσφατης συνέντευξης μου με την Αγγελική Ηλιάδη, στον πάνω όροφο του σπιτιού της, την εποχή που σκεφτόταν αν θα κάνει ή όχι τατουάζ μανίκι (τελικά το έκανε) για να συνοδεύσει τα υπόλοιπα που είχε και ξεκίνησε να κάνει ήδη από τα 18 της. Μάλιστα η Αγγελική, μια γυναίκα φτιαγμένη για να αφήνει άλαλους τους άντρες, διαθέτει δυο που δεν φαίνονται.\nΚαι πάλι, για μέρες μετά, το μόνο που σκεφτόμουν είναι τι κάνει τις καρδιές πονηρές και τι ακριβώς λέει το μήνυμα. Μεταξύ μας, που και που, ακόμη το σκέφτομαι.\nΌπως σκέφτομαι αν είναι αλήθεια το δημοσίευμα που θέλει τη Θέλξη, πέρα από την Τίνκερμπελ που έχει στο σβέρκο της και κάτι άλλα ψηλά, να διαθέτει ακόμη ένα. Εκείνο για το οποίο κάθε θαμώνας στα μαγαζιά που εμφανιζόταν θα έδινε μέχρι και ένα τάνκερ με γαρύφαλλα για να καταφέρει να δει.\nKαι μέχρι που φτάνει το φιδάκι ο Διαμαντής της Νικολέττας Καρρά, το πάνω μέρος του οποίου μας δείχνει όποτε φοράει μπικίνι.\nΌπως είναι προφανές, όλη η γοητεία του απόκρυφου τατού είναι το να μην ξέρεις τι είναι. Χωρίς αυτό να σημαίνει ότι δεν εκτιμάμε το γεγονός ότι η Πηνελόπη Αναστασοπούλου δεν είχε πρόβλημα να μας δείξει, τόσο στην φωτογράφηση της στο Max όσο και στο Inked, τον τυχερό άγγελό της.\nΣτο ίδιο, περίπου, σημείο που έχει κάνει ένα από τα δικά της (αυτό με το όνομα του συζύγου της) και η Megan Fox. Άσχετο. Ή, τέλος πάντων, ημισχετικό,\nΦουλαρισμένη στα τατού, και χαμηλά μπροστά και χαμηλά πίσω, είναι και η Ελισάβετ Σπανού.\nΑν και της κρατάμε ‘μούτρα’ επειδή το πίσω δεν μας έχει επιτρέψει ακόμη να το δούμε σε όλο το μεγαλείο του.\n‘Σωστά’ το πάει και η Δήμητρα Αλεξανδράκη η οποία, όταν αποφάσισε να το κάνει, φρόντισε να μας ενημερώσει ινσταγκραμικά.\nΑπό την άλλη υπάρχουν μια σειρά από τατού για χειροκρότημα (και για φίλημα, εννοείται για φίλημα), που ανήκουν στην κατηγορία ‘ημι-απόκρυφα’. Υπό την έννοια ότι τα έχουμε δει. Είτε στην παραλία, είτε σε φωτογραφήσεις. Άρα δεν είναι σωστό να τα αναφέρουμε. Επίσης όμως δεν είναι σωστό να τα αγνοήσουμε. Η τελική απόφαση, δική σας. Έτσι και αλλιώς, δεν είναι πολλά. Είναι μόνο τρία. Αυτό της Ιωάννας Πηλίχου στο μέσο μέρος του μηρού. Η θρυλική νεράιδα της Σάσας Μπάστα πάνω στον δεξί γλουτό. Μια γνώριμη φίλη.


Πρώτη καταχώρηση: Τρίτη, 1 Δεκεμβρίου 2020, 01:42\n«Είμαστε σε μία ελεγχόμενη κατάσταση. Έχουμε ακόμη κρεβάτια Covid, που μπορούμε ν' αναπτύξουμε. Τα πράγματα είναι λίγο δύσκολα στη μονάδα (σ.σ. ΜΕΘ), είναι οριακά, αλλά αν χρειαστεί έχουμε προβλέψει κι εκεί ν' ανοίξουμε άλλα κρεβάτια. Έχουμε ακόμα πολύ δρόμο μπροστά μας… Από την προηγούμενη εβδομάδα έχουν αρχίσει κι εμπλέκονται στις νοσηλευτικές πτέρυγες και γιατροί άλλων ειδικοτήτων, οι πνευμονολόγοι, υπάρχουν γιατροί που δεν μπορείτε να φανταστείτε, χειρουργικών ειδικοτήτων, ό,τι μπορούν να βοηθήσουν κι όμως βοηθούν… Έχουμε ακόμη κι άλλα περιθώρια να βοηθήσουμε. Εύχομαι να μη χειροτερέψουν τα πράγματα. Ακούγονται κάποια ενθαρρυντικά στοιχεία, όσον αφορά στην ελάττωση του αριθμού των κρουσμάτων. Αυτά όμως θα πρέπει να είμαστε ιδιαίτερα προσεκτικοί πώς τα εκτιμούμε και να μην χαλαρώνουμε. Έχουμε ακόμη κάποιες δύσκολες εβδομάδες μπροστά μας..», δήλωσε ο καθ. Γιώργος Δρόσος, σκιαγραφώντας τη λειτουργία του νοσηλευτικού ιδρύματος.\nΤελευταία ενημέρωση: Τρίτη, 1 Δεκεμβρίου 2020, 01:42


Διαμαντάκος στο SDNA: «Μου θύμισε το 2014 κόντρα στον Ολυμπιακό» | SDNA\nΟ MVP της ανόδου του Απόλλωνα Πάτρας, Γιώργος Διαμαντάκος εξηγεί στο SDNA γιατί «έπρεπε να κερδίσω τον Ολυμπιακό» και θυμάται το ιστορικό ματς του 2014 στο ΟΑΚΑ με τον ίδιο αντίπαλο.\nΗ Πάτρα ζει μεγάλες στιγμές. Το απόγευμα της 23ης Ιουνίου ήταν ξεχωριστό για τον αχαϊκό αθλητισμό. Το καμάρι της πόλης, ο ιστορικός Απόλλων Πατρών, επέστρεψε στην... φυσική του θέση, στην Basket League με τον πιο εμφατικό τρόπο.\nΣτο παιχνίδι-τελικό της 7ης αγωνιστικής του Β' Γύρου του πρωταθλήματος, κόντρα στον Ολυμπιακό, ήθελε νίκη με διαφορά μεγαλύτερη των 4 πόντων. Το τελικό 70-63 σήμανε έξαλλους πανηγυρισμούς μέσα και έξω από το κλειστό της Περιβόλας. Το πάρτι μόλις είχε αρχίσει για την ομάδα του Νίκου Βετούλα, που έπειτα από μια τετραετία στην Α2, επιστρέφει στην Basket League.\nΣτο παιχνίδι με τους «ερυθρόλευκους» σημείο αναφοράς ήταν ο Γιώργος Διαμαντάκος. Δεν ήταν στο 100% λόγω τραυματισμού, όμως έκανε κατάθεση ψυχής. 24 πόντοι, 9 ριμπάουντ ήταν ο απολογισμός του σέντερ από την Σπάρτη που έκανε... θραύση απέναντι στην φροντ λάιν της ομάδας του Δημήτρη Τσαλδάρη. Θυμίζοντας τον... Εστεμπάν Μπατίστα το 2014, που με δικό του κάρφωμα άφηνε εκτός συνέχειας Κυπέλλου Ελλάδας τον Ολυμπιακό.\nΔιαφορετικές εποχές, διαφορετικές συνθήκες, το συναίσθημα όμως παραμένει ίδιο. «Δεν θα το κρύψω. Ήθελα να κερδίσω τον Ολυμπιακό. Το είχα στο μυαλό μου κάπως έτσι. Παίζαμε τελικό με τον Ολυμπιακό και θα παίξω! Εγώ πρέπει να κερδίσω τον Ολυμπιακό. Ήταν τρομερό συναίσθημα και χαίρομαι πολύ που το έζησα. Ήταν κάτι πολύ δυνατό. Μου θύμισε το παιχνίδι του 2014. Υπήρχε πολύ άγχος, αλλά όλα πήγαν καλά», είπε ο Διαμαντάκος στη συνέντευξη που παραχώρησε στο SDNA.\nΟ εκ των ηγετών του Απόλλωνα αναφέρθηκε στη μεγάλη επιτυχία της ομάδας του, εστιάζοντας στο σημείο κλειδί της πορείας της, που ήταν η άμυνα. Παράλληλα, εξήγησε γιατί ήταν ξεχωριστή η άνοδος για τον ίδιο, ενώ εξέφρασε την επιθυμία να συνεχίσει να φορά τη μελανόλευκη φανέλα και τη νέα σεζόν.\nΤο παιχνίδι ήταν... τελικός και με αυτή την κρισιμότητα το αντιμετώπισε από την πρώτη στιγμή. «Η αλήθεια είναι πως 40 λεπτά φοβόμουν, αλλά προσπάθησα να το καλύψω και με τους συμπαίκτες του καταφέραμε να κάνουμε κατάθεση ψυχής. Φτάνοντας σε αυτά τα παιχνίδια, όταν έχεις κούραση, τραυματισμούς, είσαι στον Ιούνιο, αυτό που πρέπει να κάνεις είναι να καθαρίσεις το μυαλό σου, πέρα από τις τακτικές, πώς θα παίξεις, θα πρέπει να κάνεις κατάθεση ψυχής. Και αυτό κάναμε σήμερα. Στο πρώτο ημίχρονο ήμασταν νωθροί, ίσως δεν μπήκαμε με την κατάλληλη ενέργεια, αλλά στο δεύτερο ημίχρονο αυτό άλλαξε. Είπαμε πως έπρεπε να κερδίσουμε το παιχνίδι, μπήκαμε μέσα, καταφέραμε να γυρίσουμε το παιχνίδι, πήραμε τη διαφορά και τερματίσαμε πρώτοι».\nΑναλύοντας πιο βαθιά την λέξη «φόβος» ο διεθνής σέντερ επεσήμανε πως «ήμασταν σε ένα παιχνίδι τελικό και ήταν μεγάλο το βάρος. Δεν ήταν ακριβώς φόβος, ήταν άγχος κυρίως. Μέχρι να πάρω τη μπάλα μόλις ήχησε η κόρνα και να την πετάξω μακριά είχα αυτό το άγχος. Αλλά και όλοι είχαμε άγχος στην ομάδα. Καταφέραμε να πνίξουμε το άγχος και τον φόβο μας όμως και να πάρουμε την τεράστια αυτή νίκη».\nΟ Ολυμπιακός σε αρκετές στιγμές είχε το προβάδισμα. Ιδίως ως τα μέσα της τρίτης περιόδου έμοιαζε να ελέγχει την κατάσταση. Κάπου εκεί η εικόνα άλλαξε και «σημείο κλειδί ήταν η άμυνα», όπως είπε, για να προσθέσει «Σε όλους τους αγώνες ήταν η άμυνα. Είμαστε ομάδα που έχει ταλέντο στην επίθεση και αν παίξουμε άμυνα κάθε μέρα θα βγει και ένας άλλος παίκτης που θα βγει μπροστά. Απλά ο κόουτς από την αρχή μας έχει πει "παίζουμε άμυνα". Και αυτό είναι το κλειδί που μας βοήθησε να κερδίσουμε το πρωτάθλημα».\nΑπό το 41-48 στα μέσα της τρίτης περιόδου τα πάντα άλλαξαν. «Ο κόουτς μας είπε να κοιτάξουμε το ταμπλό στο 35'. Αυτό έκανα κι εγώ. Χειριστήκαμε το παιχνίδι όπως έπρεπε, πήραμε τη διαφορά και τελείωσε το παιχνίδι», εξήγησε ο Διαμαντάκος, που ακολούθησε κατά γράμμα κάθε εντολή του προπονητή του.\nΟ Απόλλων επιστρέφει στην Basket League μετά από τέσσερα χρόνια. «Είναι μια δύσκολη και μια περίεργη άνοδος», υπογράμμισε, για να εξηγήσει τους λόγους που είναι ξεχωριστή για τον ίδιο «Ξεχωριστή την κάνει το γεγονός πως ήμουν στο ρόστερ της ομάδας τη σεζόν 2016-17, όταν υποβιβάστηκε στην Α2 και το ότι είμαι στην ομάδα που επιστρέφει στην Basket League. Αυτό την κάνει ξεχωριστή. Είμαστε ευγνώμονες που έγινε το πρωτάθλημα και μας άφησαν να παίξουμε για να φτάσουμε στην άνοδο. Είμαι χαρούμενος που παίξαμε γιατί άλλοι παίκτες δεν έπαιξαν καν».\nΣτο φινάλε της σεζόν έπαιξε με τραυματισμό. Δεν σκέφτηκε στιγμή όμως να εγκαταλείψει την προσπάθεια. Η σχέση ρου με τον Απόλλωνα δεν ήταν απλά επαγγελματική, κάτι που φάνηκε και στο τέλος. Διότι επιθυμία του είναι να παραμείνει στην αχαϊκή πρωτεύουσα. «Θα το ήθελα πολύ. Θα ήθελα πολύ να είμαι μέλος της ομάδας. Με τον κόουτς είχα άψογη συνεργασία και με βοήθησε πάρα πολύ. Θα ήταν μεγάλη χαρά να είμαι και πάλι μέλος της ομάδας».\nΤο πάρτι άρχισε με την κόρνα της λήξης και συνεχίστηκε έξω από το κλειστό, εκεί όπου υπήρχαν φίλοι της ομάδας και παρακολουθούσαν την αναμέτρηση. «Σίγουρα ο κόσμος της Πάτρας έχει συνηθίσει τον Απόλλωνα στην Α1. Ίσως να ήταν λίγο πληγωμένοι να βλέπουν την ομάδα στην Α2. Τους έδωσε μεγάλη χαρά το να ξαναβλέπουν την ομάδα τους στην Basket League. Χαιρόμαστε που τους κάναμε χαρούμενους», τόνισε και με αυτόν τον τρόπο είπε το δικό του «ευχαριστώ» στον κόσμο της Πάτρας για τη στήριξη.


Στην κορυφή της Ευρώπης η Σζόλνοκ\nΟι παίκτες της Σζόλνοκ πανηγυρίζουν με το τρόπαιο\nΝέα πρωταθλήτρια Ευρώπης στο πόλο είναι η Σζόλνοκ η οποία νίκησε στον τελικό του Τσάμπιονς Λιγκ την Γιουγκ και την διαδέχτηκε στον θρόνο.\nΣΖΟΛΝΟΚ - ΓΙΟΥΓΚ 10-5\nΕντυοωσιακή στον τελικό η Σζόλνοκ επιβλήθηκε της Γιουγκ με 10-5 και κατέκτησε το Τσάμπιονς Λιγκ. Η ομάδα του Σάντορ Τσεχ ανέβασε την απόδοση της μετά το πρώτο οκτάλεπτο και κυριάρχησε μέσα στην πισίνα.\nΣτο πρώτο μέρος η κάτοχος του τίτλου Γιουγκ ήταν καλύτερη και προηγήθηκε με 2-1 ενώ στο ξεκίνημα του δεύτερου οκταλέπτου έφτασε και στο 3-1. Η συνέχεια όμως ήταν εντελώς διαφορετική. Οι Ούγγροι παίζοντας πολύ καλά στην άμυνα έκαναν ένα επιμέρους 5-1 και προηγήθηκαν με 6-4 στο τέλος του ημιχρόνου. Η πολύ καλή αμυντική λειτουργία Μαγυάρων συνεχίστηκε και στο δεύτερο ημίχρονο όπου δέχτηκαν μόνο ένα γκολ κι έφτασαν χωρίς άλλα προβλήματα στην κατάκτηση της νίκης και του τροπαίου.\nΠολυτιμότερος παίκτης της διοργάνωσης αναδείχτηκε ο Πρλαΐνοβιτς. Τα γκολ για την Σζόλνοκ τα πέτυχαν οι Άλεξιτς 3, Πρλαΐνοβιτς 3, Βάμος 2, Γκόσιτς 1, Κις 1.\nΓια την Γιουγκ σκόραραν οι Μάρκοβιτς 2, Μάτσαν 1, Λόντσαρ 1, Γιόκοβιτς 1.


Γεωτρήσεις Αργοσαρωνικού - Γεωτρήσεις Δήμας Δημήτρης\nΓεωτρήσεις Αργοσαρωνικού σκοπεύουν στην άντληση νερού από το βάθος της γεώτρησης. Η μέθοδος γεωτρήσεων αλλάζει από περιοχή σε περιοχή καθώς μεταβάλλεται η γεωλογική δομή του εδάφους. Έτσι με την γεώτρηση νερού θα ωφεληθείτε με την αποθήκευση και την διαχείριση του υπόγειου ύδατος για οποιαδήποτε χρήση.\nΗ τεχνογνωσία του γραφείου Γεωτρήσεις Δήμας Δημήτρης εκτελεί έργα γεωτρήσεων νερού από το 1960. Υλοποιούμε όλες τις γεωτρήσεις Αργοσαρωνικού με υπευθυνότητα και διάθεση. Διεξάγουμε κάθε γεώτρηση νερού στις Σπέτσες, στην Σαλαμίνα, στον Πόρο, στην Αίγινα και στην Ύδρα.\nΗ ανόρυξη γεώτρησης θέτει ως πρώτη φάση την συγκέντρωση των δικαιολογητικών της υδρογεώτρησης. Τα δικαιολογητικά της γεώτρησης περιέχουν την γεωλογική μελέτη, το τοπογραφικό σχέδιο, τους τίτλους ιδιοκτησίας και την σύμφωνη αποδοχή από τους δημόσιους φορείς για το σημείο της γεώτρησης. Η εταιρεία μας διατελεί κάθε διαδικασία για την χορήγηση της άδειας αξιοποίησης υδάτων στις γεωτρήσεις Αργοσαρωνικού και την νομιμοποίηση παλαιάς ή καινούριας γεώτρησης νερού.\nΣε κάθε νέα γεώτρηση βρίσκεται παρών και ο έμπειρος γεωλόγος μας. Μελετάμε ανά μέτρο την γεώτρηση νερού με έμφαση στα υπόγεια πετρώματα και τους υδάτινους πόρους. Έτσι ο εντοπισμός νερού στο εσωτερικό της γεώτρησης είναι ζήτημα ημέρας. Ως έμπειρη εταιρεία γεωτρήσεων διακρινόμαστε στην οργάνωση και στην ποιότητα των εργασιών που προσφέρουμε στις γεωτρήσεις Αργοσαρωνικού.\nΓεωτρήσεις Αργοσαρωνικού, με μεγάλο και μικρό γεωτρύπανο για κάθε απαίτηση του πελάτη μας...\nΤο γραφείο μας, αναλαμβάνει την κατασκευή γεωτρήσεων νερού και γεωθερμίας σε ανοιχτούς ή κλειστούς χώρους. Έχουμε μεγάλο γεωτρύπανο για οποιοδήποτε τύπο και θέση γεώτρησης σε εξωτερικό μέρος. Επίσης διαθέτουμε γεωτρύπανο μικρού μεγέθους ιδανικό για την γεώτρηση νερού σε υπόγειο, σε γκαράζ, σε αυλή και σε κήπο. Ξεχωρίζουμε στις γεωτρήσεις Αργοσαρωνικού καθώς προσφέρουμε πλήρη γκάμα σε μηχανήματα γεώτρησης και υποβρύχιες αντλίες νερού.\nΗ εταιρεία Γεωτρήσεις Δήμας Δημήτρης απαρτίζει οικογενειακή επιχείρηση με μεγάλη εμπειρία στην γεώτρηση νερού. Κατασκευάζουμε πλήθος από τα έργα στις γεωτρήσεις Αργοσαρωνικού με μεγάλα και μικρά γεωτρύπανα διάτρησης. Η επιτυχή γεώτρηση νερού συμβαδίζει με το όνομά μας.\nΑπευθυνθείτε έγκαιρα για να ενημερωθείτε σχετικά με την τιμή γεώτρησης και το κόστος κατασκευής.


Ελεύθερη Έρευνα – www.freeinquiry.gr – ΓΕΩΓΡΑΦΙΑ ΤΗΣ ΛΗΘΗΣ\nαπό Oktem Kerem\nΟι τοπωνυμίες μιας γεωγραφικής περιοχής είναι μια πολυδιάστατη πολιτισμική ένδειξη της συλλογικής μνήμης και των εμπειριών των διαφόρων πληθυσμών, που έζησαν και διαμόρφωσαν σε βάθος χρόνου.\nΓι΄ αυτό τον λόγο οι τοπωνυμίες συχνά έρχονται αντιμέτωπες με τις εθνικιστικές ιστορικές ερμηνείες που έχουν ως αφετηρία το χρόνο και το χώρο, όπως στην περίπτωση της αρχαίας Ελλάδας ή στα κράτη της Κεντρικής Ασίας στην περίπτωση των Χετταίων κι όπως όλα αυτά γίνονται αντιληπτά μέσα από εθνικιστικές θεωρίες όπως είναι πχ, η Τουρκική Ιστορική Θέση.\nΌπως τα άλλα κράτη των Βαλκανίων που έχουν επηρεαστεί από τον εθνικισμό του 19ου αιώνα, έτσι και τα εθνικά κράτη της Ελλάδας και της Τουρκίας θεώρησαν εμπόδιο στα εθνικά τους σχέδια τα τοπωνύμια που κληρονόμησαν από την Οθωμανική Αυτοκρατορία και προσπάθησαν να κάνουν κυρίαρχα τα δικά τους όνειρα σχετικά με το χρόνο και τον τόπο.\nΣε αυτό το κείμενο ερευνώ συγκριτικά και από τρεις απόψεις τις πολιτικές στο θέμα των τοπωνυμιών στην Ελλάδα και την Τουρκία.\n• Παρατηρώ πώς συντελείται σε αυτές τις δύο χώρες η ομογενοποίηση λησμονώντας, φιμώνοντας και σκόπιμα μη βλέποντας τον Άλλο, μέσα σε μια «γεωγραφία λήθης».\n• Μετά αναφέρομαι στη «γεωγραφία μνήμης» η οποία βιώνεται παρά τις κρατικές πολιτικές ή σε συνάρτηση με αυτές στο πλαίσιο της καθημερινότητας. Παρατηρώ ιδιαιτέρως αυτά που έζησαν οι Ρωμιοί της Μικράς Ασίας στην Ελλάδα και οι Κούρδοι στην επικράτεια των Κούρδων.\n• Στο τελευταίο μέρος αναφέρομαι στις ευκαιρίες που προέκυψαν στο θέμα των τοπωνυμιών βασικά στην Τουρκία μετά την κατάρρευση της κυριαρχίας της φαντασίωσης του έθνους-κράτους, καθώς και στις δυνατότητες που διανοίχθηκαν.\nΗ γεωγραφία λήθης: χρόνος, χώρος και ο άλλος\nΟι σχεδιασμοί της οικοδόμησης των εθνών προϋποθέτουν την επινόηση ενός ιδιαίτερου χρόνου και χώρου. Αυτή η φανταστική επινόηση παίρνει τη μορφή της σύμφωνα με τις επιλογές του σχεδιασμού σχετικά με την αφετηρία του χρόνου, τους μύθους που επιλέγονται και την εθνική ταυτότητα.\nΑλλά στο χώρο όπου σχεδιάζεται να κατασκευαστεί το έθνος υπάρχουν και στοιχεία που δεν συμβαδίζουν με το σχέδιο. Αυτά είναι όσα δεν μπορούν να γίνουν αποδεκτά: ομάδες με ειδικά εθνοτικά και θρησκευτικά χαρακτηριστικά ή καθεστώτα της παλαιάς αυτοκρατορικής κληρονομιάς.\nΈτσι, για να μετατραπούν οι χώροι της προ-εθνικής εποχής σε εθνικούς χώρους, οι «Άλλοι» που δεν μπορούν να ενταχθούν στον ορισμό του έθνους πρέπει να εξαφανισθούν, να μην υπάρξει ο χώρος και ο χρόνος που σχετίζονται με την προ-εθνική εποχή, και μετά, όπως θα έλεγε και ο Ernest Renan, όλα αυτά θα πρέπει να «ξεχαστούν». Πρέπει να ξεχαστεί ότι η Θεσσαλονίκη ήταν Selanik, η Κομοτηνή Gümülcine, το Diyarbakir ήταν Amid και το Kirklareli ήταν Kirkkilise και Σαράντα Εκκλησιές.\nΣε σύντομο διάστημα και με σχετική καθυστέρηση τα σχέδια κατασκευής εθνικών κρατών στα Βαλκάνια και στην Τουρκία εξασφάλισαν τη δημιουργία νέων «ελληνικών», «τουρκικών» και «βουλγαρικών» επικρατειών μέσα στην Tabula Rasa που προέκυψε από την εξαφάνιση των πολυπολιτισμικών και πολυγλωσσικών περιοχών της Οθωμανικής Αυτοκρατορίας. Οι «Άλλοι» εξουδετερώθηκαν και η φωνή τους σίγασε, με μια γκάμα μεθόδων που κυμάνθηκαν από την ανταλλαγή πληθυσμών μέχρι τα θύματα πολέμου, από τον εκφοβισμό μέχρι την περιθωριοποίηση, από την εθνοκάθαρση μέχρι τις σφαγές. Μέσα σε αυτές τις νέες επικράτειες σβήστηκαν οι πρόσφατες μνήμες και τα ίχνη του «Άλλου», και έγιναν κυρίαρχες οι αναφορές στον πολιτισμό την αρχαίας Ελλάδας, στα βουλγαρικά κράτη του Μεσαίωνα και στην Κεντρική Ασία με τους Χετταίους.\nΑυτές οι νέες επικράτειες που διαμορφώθηκαν από τα ιδρύματα χαρτογράφησης και τις χαρτογραφικές υπηρεσίες των στρατιωτικών επιτελείων έφεραν πλέον νέα ονόματα τόπων, ποταμών και βουνών. Αυτές οι ονομασίες ήταν σε αρμονία με τον νέο πολιτισμικό κόσμο που ήταν ομοιογενής και απαλλαγμένος από τα τοπωνύμια του «Άλλου».\nΑλλαγές τοπωνυμίων στην Τουρκία από το 1916 κι έπειτα.\nΑλλαγές κούρδικων τοπωνυμίων.\nΑλλαγές ελληνικών τοπωνυμίων.\nΑλλαγές αρμένικων τοπωνυμίων.\nΟι ιστορικές φάσεις των πολιτικών τοπωνυμίων\nΣυνόψισα τη διαδικασία κατασκευής του έθνους ως μια ιδεώδη και χαρακτηριστική μορφή. Στην πραγματικότητα, η εφαρμογή ήταν διαφορετική σε κάθε χώρα και σύμφωνα με τις εκάστοτε διεθνείς συγκυρίες ή στρατιωτικές εξελίξεις, μέσα από διάφορες φάσεις.\nΣτην Τουρκία οι αλλαγές τοπωνυμίων εξελίχθηκαν παράλληλα με τη διαδικασία της εκκαθάρισης των εθνικών περιοχών από τους μη μουσουλμάνους με το κίνημα των Νεότουρκων, και οι πρώτες αλλαγές έγιναν το 1915 ταυτόχρονα με τις σφαγές. Τα χωριά που εκκενώθηκαν βίαια από τους Αρμένιους και ετοιμάστηκαν για την εγκατάσταση των μουσουλμάνων προσφύγων από τα Βαλκάνια άλλαξαν και όνομα.\nΑντίστοιχη διαδικασία παρατηρείται και στη δεκαετία του 1920 μετά τον ελληνοτουρκικό πόλεμο (Απελευθερωτικός Πόλεμος, όπως λέγεται στην Τουρκία) στα χωριά που εντάχθηκαν στην επικράτεια μετά την εισβολή, αλλά σε αυτή την περίπτωση το κράτος και η νέα κυβέρνηση, για να αποφύγουν πιθανές περιπλοκές και να επιτευχθεί μια «επιστημονική» προσέγγιση, αποφάσισαν οι αλλαγές των ονομάτων να γίνουν από το κέντρο, το κράτος, κι όχι από τους τοπικούς παράγοντες.\nΣτην εποχή του μονοκομματισμού (1923-1945) άλλαξαν πολλές τοπωνυμίες χωριών και κωμοπόλεων —έγιναν πολλές συζητήσεις τότε, όπως π.χ., η περίπτωση των Σαράντα Εκκλησιών, όπου στα τουρκικά μέχρι τότε χρησιμοποιήθηκε η ακριβής μετάφραση Kirkkilise, αλλά τελικά η πόλη μετονομάστηκε σε Kirklareli (σαράντα πόλεις)— αλλά οι περισσότεροι εκτουρκισμοί έγιναν το 1957 με το προεδρικό διάταγμα 4/9595 και την ίδρυση της Επιτροπής Αλλαγών Ονομάτων.\nΜε το στρατιωτικό πραξικόπημα του 1960 και τη χούντα στη δεκαετία του 1980 αυτές οι αλλαγές επιταχύνθηκαν, και περίπου 12.000 χωριά που δεν είχαν τουρκικό όνομα —από το σύνολο των 45.000 χωριών— άλλαξαν σχεδόν όλα ονομασία. Η «Επιτροπή», η οποία μετά το 1960 είχε επικεντρωθεί στο να αλλάξει τα ελληνικά και αρμενικά ονόματα των χωριών της Δυτικής Ανατολίας, μετά το πραξικόπημα της 12ης Σεπτεμβρίου 1980 ανέλαβε να αλλάξει τις τοπωνυμίες των χωριών της κουρδικής επικράτειας οι οποίες προέρχονταν από Αρμένιους, Συροχαλδαίους και Άραβες. Με τον ίδιο τρόπο «τούρκεψαν» και τα ονόματα των χωριών και των τοποθεσιών στην αρμενική διάλεκτο Χεμσίν, τη διάλεκτο των Ποντίων Ρωμιών και Λαζών στα ορεινά της Ανατολικής Μαύρης Θάλασσας, τα οποία μέχρι τη δεκαετία του 1980 είχαν διαφύγει από την προσοχή της κεντρικής κυβέρνησης.\nΕίναι πιο δύσκολο να παρακολουθήσουμε την πορεία των αλλαγών που έγιναν στα τοπωνύμια στην Ελλάδα.\nΠρώτον επειδή δεν υπάρχουν λεπτομερείς αναλύσεις που να έχουν δημοσιευτεί σε ξένες γλώσσες και δεύτερον επειδή οι αλλαγές των ονομάτων στην Ελλάδα ξεκίνησαν πολύ νωρίτερα —το 1830, δηλαδή μετά την απελευθέρωση— και αυτές δρομολογήθηκαν και από τους τοπικούς παράγοντες, τους δήμους, παράλληλα με το κεντρικό κράτος. Όπως διευκρίνισε ο Πασχάλης Κιτρομηλίδης, στην Πελοπόννησο όπου είναι το κέντρο βάρους του νέου βασιλείου, πολλά τοπωνύμια που δεν ήταν ελληνικά διατηρήθηκαν, και μετά τους Βαλκανικούς Πολέμους και την προσάρτηση της Μακεδονίας και της Δυτικής Θράκης τα τοπωνύμια άλλαξαν και «εξελληνίστηκαν» συστηματικά. Αυτή η εξέλιξη οφείλεται στο ότι ο βασιλιάς Όθωνας (που προερχόταν από το Βίτελσμπαχ και βασίλευσε κατά τις πρώτες δεκαετίες) ήταν ένας ρομαντικός λάτρης της αρχαίας Ελλάδας, χωρίς εθνικιστικές ευαισθησίες.\nΣτους δήμους που ιδρύθηκαν στην εποχή του Όθωνα δόθηκαν ονόματα που θύμιζαν την αρχαιότητα και δεν έγιναν επεμβάσεις στα παλιά ονόματα. Πολλά τοπωνύμια, στην πλειονότητά τους τουρκικά, άλλαξαν μετά το 1912, δηλαδή την εποχή των Βαλκανικών Πολέμων, με τη διοικητική μεταρρύθμιση που έγινε τότε, και περισσότερα από χίλια ονόματα «εξελληνίστηκαν».\nΣτη δε Δυτική Θράκη κατά τα χρόνια που ακολούθησαν την αποχώρηση των βουλγαρικών δυνάμεων, δηλαδή στα τέλη του 1920, οι διαδικασίες υπήρξαν πιο αποφασιστικές. Π.χ., ξέρουμε ότι το 1928 στην Κομοτηνή ιδρύθηκε μια επιτροπή για να «εξελληνίσει» τα τοπωνύμια των χωριών που έφεραν τουρκικά ονόματα.\nΌπως συνέβη και στην Τουρκία, οι πολιτικές καμπές και οι περίοδοι των αυταρχικών καθεστώτων υπήρξαν αποφασιστικές. Είναι γνωστό ότι ειδικά στη βόρεια Ελλάδα όπου η σλαβική γλώσσα ήταν διαδεδομένη τα τοπωνύμια άλλαξαν με το καθεστώς της «4ης Αυγούστου» που ξεκίνησε το 1936.\nΣτη Δυτική Θράκη τα κρίσιμα χρόνια ήταν το 1974 και τα χρόνια της Κυπριακής κρίσης. Σαν αντίποινα, το 1977 άλλαξαν όλα τα τουρκικά τοπωνύμια που δεν είχαν αλλάξει μέχρι τότε και αντικαταστάθηκαν με ελληνικά ονόματα. Απαγορεύτηκε με νόμο η χρήση των τουρκικών ονομάτων στην επίσημη αλληλογραφία.\nΩς αποτέλεσμα βλέπουμε ότι μόνο μεταξύ του 1913 και του 1996 στην Ελλάδα άλλαξαν περίπου 4.400 τοπωνύμια, από τα οποία τα 1.800 ήταν στη Μακεδονία (Εθνικό Ίδρυμα Νεοελληνικών Ερευνών, 2009).\nΣτις μέρες μας στην Τουρκία, όπως και στην Ελλάδα, κυριαρχούν σε μεγάλο βαθμό ο φαντασιακός εθνικός χρόνος και χώρος. Στην Ελλάδα δεν υπάρχουν πλέον τούρκικά, σλάβικα ή αλβανικά τοπωνύμια που θα θύμιζαν τον Άλλο. Αν κοιτάξει κάποιος στους επίσημους χάρτες, δεν θα δει καμία ένδειξη που να φανερώνει ότι στη Δυτική Θράκη μπορεί να ζουν και κάποιοι που δεν είναι ελληνόφωνοι ορθόδοξοι.\nΗ Τουρκία δεν διαφέρει. Στο πλαίσιο των πόλεων και των νομών, αν βρεθεί ένα όνομα που δεν είναι τουρκικό, αυτό θα έχει αλλαχθεί ηχητικά ή θα έχουν προστεθεί καταλήξεις ή ένα πρόθεμα και θα έχει «εκτουρκιστεί» (π.χ. Şanliurfa, Gaziantep, Kahramanmaraş). Όσο για τα χωριά, αυτά έχουν πλέον μόνο τουρκικά ονόματα. Ο Άλλος έχει λησμονηθεί. Ή έστω έτσι είναι φαινομενικά.\nΗ γεωγραφία της μνήμης\nκαι η αντίσταση στη φαντασίωση του έθνους\nΌπως έχει πει ο Ernest Renan, τα έθνη πρέπει να ξεχάσουν ορισμένα γεγονότα, αλλά θα πρέπει να θυμούνται και μερικά άλλα. Αυτοί που εκδιώχθηκαν από τα χώματά τους, οι ανταλλαγέντες, οι πρόσφυγες, αυτοί που γλίτωσαν από το «σπαθί», αυτοί συνήθως κουβαλούν μαζί τους τον δικό τους χρόνο και χώρο. Αν οι συνθήκες είναι πρόσφορες, αν το πούμε με τα λόγια της αρμενικής διασποράς, «δίνουν τα τοπωνύμια των παλαιών πόλεων σε νέα χώματα όπου τώρα κατοικούν κι έτσι οι νέοι χώροι γίνονται η συνέχεια των παλαιών».\nNor Marash / Νέα Σμύρνη\nΟι Αρμένιοι που ζούσαν πριν από το 1915 στις πόλεις της Κιλικίας (Çukurova) και κατέφυγαν στη Συρία και στον Λίβανο εγκαταστάθηκαν σε καταφύγια βόρεια της Βηρυτού και μετά το 1930 στις περιοχές της Bourj Hammoud. Αυτοί οι Αρμένιοι που εκδιώχτηκαν από τα χωριά και τις πόλεις στους στην Κιλικία —Nor Sis (Νέο Sis), Nor Hadjin, Nor Marash, Nor Adana— μπόρεσαν να ξαναφτιάξουν νέα κέντρα και να εγκατασταθούν σε τόπους που έφεραν τις παλιές τοπωνυμίες, λόγω της αδυναμίας της κεντρικής διοίκησης του κράτους του Λιβάνου και της οθωμανικής παράδοσης του συστήματος millet που ακόμη ρύθμιζε τις σχέσεις κράτους-πολίτη.\nΑυτού του είδους γεωγραφίες μνήμης παρατηρούνται και στους καταυλισμούς και στις γειτονιές που διαμορφώθηκαν στην Ελλάδα για να αντιμετωπιστεί το κύμα από την ανταλλαγή πληθυσμών μετά τη Μικρασιατική Καταστροφή. Σε αυτές τις προσφυγικές τοποθεσίες οι τοπωνυμίες του Πόντου, της Καππαδοκίας, της Ανατολικής Θράκης και της Δυτικής Ανατολίας αναπαράχθηκαν. Έφτιαξαν οι Πόντιοι τη Νέα Κερασούντα, τη Νέα Σαμψούντα και τη Νέα Σινώπη, οι Καππαδόκες τη Νέα Καρβάλη (Gelveri), αυτοί που ήρθαν από τον Μαρμαρά τα Νέα Μουδανιά και τις Σαράντα Εκκλησίες που ήδη ανέφερα, αυτοί που ήρθαν από τα παράλια του Αιγαίου τη Νέα Φώκαια και τη Μενεμένη της Θεσσαλονίκης και, το πιο σημαντικό, την αθηναϊκή γειτονιά της Νέας Σμύρνης.\nΑυτές οι επικράτειες που δημιουργήθηκαν στα εδάφη της Ελλάδας και του Λιβάνου είναι σαν το αντίθετο των εκτουρκισμών στην Τουρκία. Πάντως ταυτίζονται και με τις εθνικιστικές φαντασιώσεις των Αρμενίων και των Ελλήνων σχετικά με το χρόνο και το χώρο.\nΌπως παρατηρούν ο Σοφός και ο Özkirimli, ο ελληνικός εθνικισμός βιώνει μια ένταση σχετικά με τα εθνικά σύνορα, μεταξύ της «μικρής αλλά έντιμης» πατρίδας και μιας Ελλάδας των «δύο ηπείρων και πέντε θαλασσών». Ότι οι τοπωνυμίες που αναφέρονται στην επικράτεια της Ανατολίας έχουν τόσο μεγάλη εξάπλωση στο ελληνικό κράτος θα πρέπει να σχετίζεται και με την αντίληψη ότι τα σύνορα της ελληνικής πατρίδας βρίσκονταν σε περιοχές των «χαμένων πατρίδων».\nΕίναι ενδιαφέρον ότι στην Τουρκία δεν υπάρχουν Νέα Καβάλα, Νέα Ιωάννινα, Νέα Θεσσαλονίκη ή Νέα Φιλιππούπολη (Plovdiv της Βουλγαρίας). Μέχρι πρόσφατα η κυρίαρχη φαντασίωση σχετικά με τον χώρο και χρόνο του εθνικού κράτους είχε οριοθετηθεί με πολύ ευδιάκριτες γραμμές. Δεν άφηνε περιθώρια να αναφερθεί σε επικράτειες της οθωμανικής εποχής. Γι΄ αυτό στην Τουρκία, όπου οι τοπωνυμίες καθορίζονται από το κράτος, δεν δόθηκε η ευκαιρία να καταγραφούν επίσημα οι «γεωγραφίες μνήμης».\nΠάντως και πάλι, παρά τον εκτουρκισμό της φαντασίωσης του χώρου και του χρόνου από την Τουρκική Δημοκρατία, όσο κι αν τα ονόματα των περιοχών έχουν εξαλειφθεί από τα επίσημα κρατικά έγγραφα, δεν εξαφανίστηκαν τελείως. Αν και τα βάσανα και η νοσταλγία των μεταναστών που έχουν έρθει από τα Βαλκάνια δεν έχουν εκφραστεί στον εθνικό λόγο, τα τοπωνύμια συνέχισαν το ρόλο του θεματοφύλακα της μνήμης εκτός του κρατικού χώρου.\nΣτην Κωνσταντινούπολη η «Ταβέρνα του Γιαννιώτη Φεχμί» (Yanyali Fehmi Lokantasi) και ο «Κεφτετζής της Φιλιππούπολης» (Filibe Köftecisi) είναι γνωστά εστιατόρια, και επώνυμα οικογενειών όπως Καβάλα (Kavala), Σουμνούλου (από το βουλγαρικό Şumnu) και Κρητικός (Giritlioğlu) υπάρχουν, παρά τις περιοριστικές διατάξεις του νόμου περί επωνύμων.\nΟ δε τοπικός πληθυσμός συνέχισε να χρησιμοποιεί τα παλιά τοπωνύμια. Μερικά παραδείγματα από το Bodrum (Αλικαρνασσός): Οι κάτοικοι της περιοχής στις δεκαετίες του 1950 και 1960 επισκέπτονταν από το Müsgebi τη Farilya και από το Kefalouka, που είναι ακριβώς απέναντι από την Κω, την Karyanda και τη Rumbükü. Σήμερα στη χερσόνησο του Bodrum το Müsgebi, που λέγεται ότι έχει παραχθεί ως όνομα από το Episkopos, έχει γίνει Ortakent («μέση πόλη»), η Farilya έχει γίνει Gündoğan («η μέρα ανατέλλει») και η Kefalouka έχει γίνει Akyarlar («λευκοί γκρεμοί»). Το Rumbükü («χωράφι του Ρωμιού») έγινε Türkbükü («χωράφι του Τούρκου»). Παρ΄ όλα αυτά, ο τοπικός πληθυσμός χρησιμοποιεί και τα παλιά ονόματα, μάλιστα σε εστιατόρια, σε καταστήματα και στα φυλλάδια των κρατικών γραφείων τουρισμού.\nΟι παλιές τοπωνυμίες χρησιμοποιούνται με τον ίδιο τρόπο σε όλη την επικράτεια της Τουρκίας. Όταν το 2002-2003 ερευνούσα αυτό το θέμα για τη διδακτορική διατριβή μου στην περιοχή της Urfa, μου δόθηκε η ευκαιρία να παρατηρήσω αμέτρητες φορές ότι τα παλιά ονόματα ακόμη είναι σε χρήση. Όπως η Όλγα Δημητρίου αφηγείται στο παράδειγμα της Κομοτηνής / Gümülcine, στην Urfa οι συνομιλητές μου, όταν αναφέρονταν στα χωριά όπου γεννήθηκαν, πρώτα έλεγαν το όνομα του χωριού στα τουρκικά και μετά από σύντομο δισταγμό έλεγαν και το παλιό κουρδικό ή αρμένικο τοπωνύμιο. Στην καθημερινότητα τα παλιά τοπωνύμια ακόμα χρησιμοποιούνταν, αλλά το πιο σημαντικό ήταν ότι και στην αλληλογραφία των επίσημων φορέων, όπως των νομαρχιών και των επιτροπών για τις βουλευτικές εκλογές, τα παλιά τοπωνύμια αναφέρονταν μέσα σε παρένθεση. Η συνοχή με τον προ-εθνικό χρόνο και χώρο συνεχίζεται στην καθημερινή ζωή των ανθρώπων, παρά τις πολλές προσπάθειες της Επιτροπής Αλλαγής Ονομάτων.\nΑναλογικά, θα ήταν λάθος να σκεφτούμε ότι και στη Δυτική Θράκη οι Τούρκοι και οι τουρκόφωνοι, μετά τις απαγορεύσεις του 1977, έπαψαν να είναι από την Gümülcine και αυτοαποκαλούνται πλέον «Κομοτήνιοι», και αυτοί που γεννήθηκαν στον δήμο Cambaz θεωρούνται Νέο-Σιδηροχωρίτες. Και στις δυο περιπτώσεις υπάρχει μια συγκαλυμμένη, σιωπηλή αλλά αποφασιστική «αντίρροπη γεωγραφία» με μια ισχυρή ιστορική μνήμη που είναι σαν μια εναλλακτική θέση κατά της επίσημης τοπωνυμίας.\nΣτο τρίτο μέρος θα αναφερθώ στη διάλυση της φαντασίωσης χρόνου και χώρου του έθνους-κράτους και στην επανεμφάνιση και ευαισθητοποίηση της «αντίρροπης γεωγραφίας».\nΗ διάλυση της φαντασίωσης χρόνου και χώρου\nΚατά την επιτυχημένη οικοδόμηση ενός έθνους η φανταστική επινόηση χρόνου και χώρου μπορεί να εδραιωθεί, τα παλιά τοπωνύμια μπορεί να ξεχαστούν ή να απορριφθούν με περιφρόνηση, όπως τα «ελληνικά» ή «τουρκικά» ονόματα στα κρατικά έγγραφα και τα ονόματα που ορισμένοι οραματίστηκαν και έβαλαν στους χάρτες μπορεί να έγιναν αποδεκτά από την πλειοψηφία. Τα τοπωνύμια που καθιερώθηκαν επίσημα από τα κράτη στην Πελοπόννησο, την Ήπειρο και στη Θεσσαλία, όπως και στην Τουρκία, στην κεντρική και δυτική Ανατολία, σε μεγάλο βαθμό έχουν γίνει αποδεκτά. Μόνο που στην Ελλάδα, η κατάσταση είναι κάπως διαφορετική στη Μακεδονία, τη Ροδόπη και τη Θράκη. Στη δε Τουρκία, ειδικά στην κουρδική επικράτεια και στο πλαίσιο των μικροτοπωνυμιών η φαντασίωση του έθνους επαναδιαμορφώνεται κλονίζοντας την παραδεδεγμένη κρατική γραμμή.\nΑθήνα - Κωνσταντινούπολη - Gümülcine\nΣτις μέρες μας δεν είναι δυνατόν να χρησιμοποιηθεί η λέξη «τουρκικός» από τους συλλόγους της μειονότητας που δρουν στη Δυτική Θράκη. Ο νόμος που απαγορεύει τη χρήση τουρκικών τοπωνυμιών, ακόμη και μέσα σε παρένθεση, είναι σε ισχύ. Από την άλλη, νέες δυναμικές που εμφανίζονται λόγω της δικτύωσης των μειονοτικών μέσω του ηλεκτρονικού διαδικτύου και λόγω των καλλιεργούμενων σχέσεων μεταξύ Ελλάδας και Τουρκίας ασκούν πιέσεις στην ηγεμονία των εξελληνισμένων τοπωνυμιών.\nΗ τουρκική μειονότητα της Δυτικής Θράκης, με τους συλλόγους της και μέσα από το διαδίκτυο, έχει αποκτήσει ένα ισχυρό δίκτυο στην Τουρκία και τη Δυτική Ευρώπη. Έχει δημιουργηθεί μια φαντασιακή Δυτική Θράκη που οι τοπωνυμίες της δεν φαίνονται στην αλληλογραφία του ελληνικού κράτους, αλλά καθημερινά χρησιμοποιούνται. Μπορούμε να πούμε ότι αυτή η «φαντασιακή» Δυτική Θράκη φέρει ομοιότητες με αυτό που αποκαλεί η Bilgin Ayata με τους όρους «φαντασιακή πατρίδα» ή «Ευρώπη-Κουρδιστάν», αναφερόμενη σε μια μετα-εθνική κουρδική φαντασίωση χώρου και χρόνου.\nΑυτή η φαντασιακή Δυτική Θράκη ενισχύεται και από κάτι άλλο: μια εταιρεία πούλμαν που εκτελεί δύο φορές ημερησίως δρομολόγια Ισταμπούλ - Θεσσαλονίκη και καθημερινά Ισταμπούλ - Αθήνα και Μπούρσα - Ξάνθη / İskeçe. Στα φυλλάδια της εταιρίας, στην ελληνική και τουρκική γλώσσα, τα σημαντικά κέντρα της Δυτικής Θράκης αναφέρονται και με τα δύο τοπωνύμια: Ξάνθη - İskeçe, Κομοτηνή - Gümülcine, Σάπες - Sapçi, Αλεξανδρούπολη - Dedeağaç. Παράλληλα, στο ελληνικό φυλλάδιο διαβάζουμε τις λέξεις Κωνσταντινούπολη και Istanbul, Bursa και Προύσα.\nΠάντως, θα πρέπει να είναι νωρίς για να μιλήσουμε για την επιστροφή της φιμωμένης γεωγραφίας στην Ελλάδα. Οι τουρκικές και μουσουλμανικές μειονοτικές ομάδες στη Δυτική Θράκη έχουν περιθωριοποιηθεί αισθητά κι έτσι δεν φαίνεται πιθανό να αμφισβητήσουν την ελληνική φαντασίωση χώρου και χρόνου και την κοινή βασική «συναίνεση» σε αυτό το θέμα. Από την άλλη, δεν είναι και υπερβολικό να περιμένει κανείς ότι κάποια στιγμή τα μειονοτικά δικαιώματα, με τον τρόπο που εκφράζονται μέσα στην Ευρωπαϊκή Ένωση και ειδικά στο Συμβούλιο της Ευρώπης, θα εφαρμοστούν και στην Ελλάδα. Είναι αναπόφευκτο να προκύψουν κάποια στιγμή πολύγλωσσα δημαρχεία και πινακίδες με ονόματα χωριών και πόλεων σε δύο γλώσσες.\nΤο φαντασιακό «Κουρδιστάν» και η επιστροφή της αντίθετης γεωγραφίας\nΣτην Τουρκία αυτή η «συναίνεση» φαίνεται να είναι πιο εύθραύστη. Άρχισαν να κάνουν συχνά πλέον την εμφάνισή τους και τα παλιά τοπωνύμια δίπλα στα τουρκικά ονόματα, τα οποία η Επιτροπή Αλλαγής Ονομάτων είχε κρίνει ότι αρμόζουν στην κουρδική γεωγραφία, όπως π.χ. Yeşil Vadi (Πράσινη Πλαγιά, σε ξερότοπους), Uludere (Μέγα Ρεύμα, όπου κυριαρχούσε η λειψυδρία) ή Güzelköy (Ωραιοχώρι, σε ένα χωριό που είχε ισοπεδωθεί). Ειδικά στην κουρδική επικράτεια κι εκεί όπου σε μεγάλο βαθμό έχουν επικρατήσει οι δήμαρχοι που πρόσκεινται στο Κόμμα Δημοκρατικής Κοινωνίας (το κουρδικό HDP), δίνεται μεγάλη σημασία στην επανακαθιέρωση των κουρδικών και αρμενικών τοπωνυμιών. Στους δε τουριστικούς οδηγούς αυτών των δήμων και πόλεων έχει απαλειφθεί τελείως η μονόπλευρη ιστορική αφήγηση που βασίζεται σε χώρους και χρόνους με αναφορά μόνο σε Τούρκους και μουσουλμάνους. Αντί αυτού, τονίζεται η πρόσφατη ιστορία που σχετίζεται με τους Κούρδους και ο πολυπολιτισμικός και ο πολυγλωσσικός χαρακτήρας της περιοχής. Πχ, η δημαρχία του Sur στην πόλη Diyarbakir / Amed, στο πλαίσιο του προγράμματος «πολύγλωσσο δημαρχείο», πέρα από τα τουρκικά τοπωνύμια της περιοχής παρουσιάζει επίσης τα κουρδικά, τα αρμενικά (Dikranagert) και τα συροχαλδαιικά (Süryanice / Amid) ονόματα.\nΤο πιο σημαντικό είναι ότι κύκλοι της κυβέρνησης πολύ συχνά συζητούν «την αποκατάσταση των κουρδικών τοπωνυμιών των κουρδικών χωριών» στο πλαίσιο ενός «ανοίγματος στο κουρδικό ζήτημα». Το ότι συζητείται μια τέτοια πρόταση η οποία υποστηρίζεται και από άλλα κόμματα της αντιπολίτευσης είναι ένδειξη ότι η φαντασίωση της Τουρκικής Δημοκρατίας για μονογλωσσικό χώρο και χρόνο αντιμετωπίζει σοβαρό πλήγμα.\nGümülcine - Κομοτηνή.\nΟυζούν Αλί (Πλαγιάρι), Καπουτζήδες (Πυλαία), Ζουμπάτες (Τρίλοφος), Κιρίτσκοϊ (Ασβεστοχώριον),\nΑρσακλή (Πανόραμα), Καγιά Τσαλή (Τριάδιον), Τσαΐρ Τσιφλίκ (Λειβαδίκιον),\nΚαραμπουρνού (Νέα Κερασιά και Αγγελοχώριον) κ.λπ..\nΟι ελίτ της Τουρκίας και της Ελλάδας, όπως και σε άλλες βαλκανικές χώρες, είδαν τα τοπωνύμια που έμειναν από την Οθωμανική Αυτοκρατορία σαν μια απειλή κατά των εθνικών τους σχεδίων και προσπάθησαν να καθιερώσουν τη δική τους φαντασίωση χώρου και χρόνου. Από την εποχή που εμφανίστηκαν τα δύο αυτά κράτη, αν και πέρασαν από διαφορετικά ιστορικά στάδια, η πολιτική τους σχετικά με τα ονόματα των περιοχών επικεντρώθηκε στο να επιτευχθεί η ομοιογένεια των τοπωνυμιών για να συμβάλει στην αγνόηση του Άλλου, δηλαδή στη γεωγραφία της λήθης. Σύμφωνα με αυτή τη νέα φαντασίωση του χρόνου και του χώρου, τα τοπωνύμια θα έπρεπε πλέον να είναι μόνο ελληνικά ή μόνο τουρκικά. Έτσι, με τη συστηματική αλλαγή των τοπωνυμιών από το κεντρικό κράτος, αλλά και από τους τοπικούς δήμους και τις τοπικές επιτροπές, χιλιάδες τόποι εξαφανίστηκαν από τους χάρτες και επανασηματοδοτήθηκαν με άλλα ονόματα.\nΣτην Ελλάδα οι αλλαγές τοπωνυμιών επιταχύνθηκαν στην Πελοπόννησο μετά την απελευθέρωση από την οθωμανική κυριαρχία και την ίδρυση του ελληνικού κράτους, στη Θεσσαλονίκη και τη Μακεδονία με την προσάρτηση αυτών των περιοχών μετά τους Βαλκανικούς Πολέμούς και στη Δυτική Θράκη μετά την αποχώρηση των Βουλγάρων το 1919. Μετά την τουρκική στρατιωτική επιχείρηση στην Κύπρο το 1974 η χρήση των τουρκικών τοπωνυμιών απαγορεύτηκε δια νόμου.\nΗ Τουρκία, επίσης, πέρασε από τέτοιου είδους στάδια. Οι πρώτες αλλαγές ονομάτων έγιναν το 1915 μετά τη βίαιη εκκένωση των αρμενικών χωριών, αλλά ο συστηματικός εκτουρκισμός των τοπωνυμιών πραγματοποιήθηκε με τη σύσταση της Επιτροπής Αλλαγής Ονομάτων το 1957. Μετά το στρατιωτικό πραξικόπημα του 1980, ενοχοποιήθηκαν ειδικά οι περιοχές της κουρδικής επικράτειας, η Ανατολική Μαύρη Θάλασσα όπου έζησαν κυρίως οι Πόντιοι, οι Λαζοί και οι Hemşin Αρμένιοι.\nΠαρατηρήσαμε ότι δίπλα στην πολιτισμική γεωγραφία για την οποία το κράτος κατέβαλε προσπάθειες ώστε να λησμονηθεί, υπήρξε μια άλλη, αντίθετη γεωγραφία που συνέχισε να λειτουργεί στην καθημερινότητα. Τα κουρδικά και αρμενικά ονόματα συνέχισαν να χρησιμοποιούνται στην επικράτεια των Κούρδων, επίσης δεν είχαν τελείως σβηστεί από τα αρχεία του κράτους.\nΚαι στην Ελλάδα βλέπουμε αντίστοιχη αντίσταση στη Δυτική Θράκη. Τα τουρκικά και σλαβικά τοπωνύμια δεν έχουν λησμονηθεί, παρά τις απαγορεύσεις. Ειδικά η «Νέα Ανατολία», που δημιουργήθηκε στη Βόρεια Ελλάδα από τους Μικρασιάτες Ρωμιούς, απέκτησε και επισημότητα επειδή συμβάδισε με την ελληνική εθνική αντίληψη χώρου πέρα από τα κρατικά σύνορα.\nΤελικά, είδαμε επίσης ότι στην Ελλάδα και πιότερο στην Τουρκία το έθνος-κράτος άρχισε να χάνει την ηγεμονία της φαντασίωσής του. Μέσα από νέες συνδέσεις του διαδικτύου αναπτύχθηκαν στη Δυτική Θράκη επικοινωνίες με την Τουρκία και τους μετανάστες Δυτικοθρακιώτες της Ευρώπης και εμφανίστηκε μια «φαντασιακή» αλλά και άλλο τόσο πραγματική φαντασίωση Δυτικής Θράκης.\nΣτην δε Τουρκία από τη μια υποβαθμίζονται τα σχέδια του έθνους-κράτους για μονοδιάστατες κρατικές ταυτότητες κι από την άλλη «αντίθετες γεωγραφίες» που φιμώθηκαν μέχρι τώρα αποκτούν τάχιστα μια επισημότητα και αναγνωρίζονται τα τραύματα που προκάλεσε το έθνος-κράτος.\nΟ όρος που χρησιμοποίησε ο Mark Mazower για τη Θεσσαλονίκη, «πόλη των φαντασμάτων», περιγράφει την κατάσταση σε πολλές πόλεις της Τουρκίας και της Ελλάδας. Το έθνος-κράτος έκρινε ότι έπρεπε να ξεχαστούν οι Οθωμανοί και οι λαοί, οι πολιτισμοί, η ιστορία και τα τοπωνύμια που εμπεριέχουν όλα αυτά και που υπήρξαν πριν από την Οθωμανική Αυτοκρατορία. Και σήμερα, και στις δύο χώρες ισχύουν, αν και περιορισμένα, οι προϋποθέσεις για να θυμηθούμε το πριν του έθνους-κράτους και να υπερβούμε την αντίληψη του εθνικιστικού χώρου και χρόνου. Στους χώρους όπου ο Άλλος δεν αφανίστηκε τελείως, όπου δεν μετατράπηκε σε φάντασμα, στη Δυτική Θράκη, στα μέρη των Κούρδων, στις επικράτειες των Αρμενίων, Λαζών και Ποντίων, είναι δυνατόν να επανακτήσουμε τη σχέση μας με την εποχή προ του έθνους κράτους.\nΟ τίτλος του βιβλίου (βλ. δεξιά, του οποίου απόσπασμα είναι το παραπάνω κείμενο) χρήζει κάποιων διευκρινίσεων. Όλοι δεν ορίζουμε και δεν εκλαμβάνουμε τον «εθνικισμό» με τον ίδιο τρόπο. Άλλοι του αποδίδουν αρνητικές έννοιες, άλλοι θετικές. Κάποτε λέμε «εθνικισμός με την καλή έννοια» ή προτιμούμε τη λέξη «πατριωτισμός» — κάτι σαν συνώνυμο. Ούτε είναι ευδιάκριτα τα όρια του ρατσισμού με τον εθνικισμό — όταν ο όρος χρησιμοποιείται με την κακή έννοια!\nΑς διευκρινίσω λοιπόν τι θέλω να πω εγώ με τον όρο «αθώος εθνικισμός». Η εθνική σύλληψη της ιστορίας είναι ένα σχετικά νέο φαινόμενο. Οι παλαιότερες ταυτότητες που συνέβαλαν στη δημιουργία των κοινωνιών και στη συνύπαρξη των ανθρώπων βασίζονταν σε άλλες έννοιες, π.χ. στη θρησκεία ή στο δόγμα, στο βασιλιά, στον άρχοντα, στο γένος, στη φυλή, στην οικογένεια, στον γεωγραφικό χώρο, δηλαδή στην πόλη, στην περιοχή, στο κράτος, κ.ο.κ. Ο εθνικισμός, όπως και τα εθνικά κράτη, σηματοδοτούν μια νέα αφοσίωση / πίστη (loyalty), μια νέα κοινή συνείδηση.\nΑλλά με τους πολέμους, τους διωγμούς και τις εθνοκαθάρσεις, ειδικά μετά τον Δεύτερο Παγκόσμιο Πόλεμο ο όρος εθνικισμός δυσφημίστηκε και απέκτησε μια αρνητική έννοια. Ειδικά στο δυτικό κόσμο ο όρος «nationalism» (εθνικισμός) εκλαμβάνεται ως αρνητικός, αλλά όχι ο όρος «national» (εθνικό). Έτσι, σήμερα άνετα μιλάμε για εθνικά κράτη, για εθνικά συμφέροντα, για εθνικές αθλητικές ομάδες, αλλά πολλοί δεν θέλουν να τα συσχετίσουν αυτά με το εθνικό υπόδειγμα (paradigm), με την εθνική ιδεολογία και τον εθνικισμό.\nΒέβαια, τα εθνικά και εθνικιστικά κινήματα δεν ήταν και δεν είναι πάντα αρνητικά, αλλά ούτε και πάντα αθώα. Οι ιδέες της ελευθερίας, της ανεξαρτησίας, της ισότητας, της κοινωνικής αλληλεγγύης (fraternité, έλεγαν οι Γάλλοι) υπήρξαν σύγχρονες και αναπτύχθηκαν ταυτόχρονα με την ιδεολογία του εθνικισμού. Αλλά και ο εγωιστικός εθνοκεντρισμός που αποκλείει κάθε ξένο, τον Άλλο, ήταν προϊόν τον εθνικισμού. Όπως και οι εθνοκαθάρσεις, οι γενοκτονίες, οι ρατσισμοί και οι φανατισμοί. Ο εθνικισμός σχετίζεται με όλα αυτά. Για αυτό χρειάζεται μια πιο προσεκτική προσέγγιση πριν κρίνουμε καταστάσεις ως θετικές ή ως αρνητικές.\nΟ όρος «εθνικισμός» στην καθημερινότητά μας έχει δύο διαφορετικές έννοιες, που συχνά συγχέονται, αλλά που είναι και αλληλένδετες.\n• Η πρώτη αναφέρεται σε μια κοινωνική συναίνεση για μια εθνική ταυτότητα. Είναι αυτή που εξασφαλίζει\nσε μια ομάδα ανθρώπων να πιστεύουν ότι αποτελούν ένα έθνος. Αν κάποιοι συναινέσουν ότι είναι μέλη ενός έθνους\n—είναι Έλληνες, Γάλλοι, κ.ο.κ.— αυτό θα μπορούσε να αποδοθεί με τον όρο «συναινετικός εθνικισμός».\nΟ εθνικισμός με αυτήν του την έννοια είναι ένα σχετικά νέο ιστορικό φαινόμενο, ένα νέο υπόδειγμα.\n• Η άλλη έννοια της λέξης «εθνικισμός», που θα μπορούσε να ονομαστεί «συγκυριακός εθνικισμός», αναφέρεται σε ένα είδος πολιτικού προγράμματος ορισμένων μελών του έθνους. Όταν αυτό το πρόγραμμα είναι επιθετικό ή ξενοφοβικό, συνήθως χαρακτηρίζεται «εθνικιστικό» (και κάποτε ρατσιστικό). Αλλά τα έθνη μπορούν να ακολουθούν, ανάλογα με τη συγκυρία, και ειρηνικά προγράμματα. Τα πολιτικά προγράμματα αλλάζουν συχνά και σχετικά εύκολα. Όμως ο συναινετικός εθνικισμός, όπως και η εθνική ταυτότητα, είναι ανελαστικά.\nΣτο βαθμό που δεν συνειδητοποιούμε τις δύο διαφορετικές όψεις του εθνικισμού και ιδίως στο βαθμό που θεωρούμε ότι μόνο ο δεύτερος, δηλαδή ο επιθετικός, ο ρατσιστικός και ο ξενοφοβικός είναι το πρόβλημα, δεν καταπολεμούμε το ίδιο το υπόδειγμα αλλά μόνο μία έκφανσή του. Βέβαια, δεν υπάρχει καλός και κακός εθνικισμός, αλλά ένα ιστορικό υπόδειγμα με ορισμένα χαρακτηριστικά που για ορισμένούς είναι καλά και για άλλους δεν είναι.\nΟ εθνικισμός (με την κακή έννοια!) ή ο ρατσισμός είναι απλώς οι συγκυριακές εκφάνσεις μιας κοσμοθεωρίας, ενός υποδείγματος — του εθνικισμού. Αλλά ο δήθεν αθώος συναινετικός εθνικισμός φέρει όλα τα συστατικά που χρειάζονται για να αναβιώσει «ο κακός εθνικισμός» όταν οι συνθήκες ωριμάσουν. Οι εθνικοί μύθοι στους οποίους κυριαρχεί το «εμείς - οι άλλοι», οι ανάλογες ιστορικές αναφορές μέσα σε μια εθνική ιστοριογραφία, η σχετική «εθνική» παιδεία, η εθνική αυταρέσκεια («είμαστε οι καλύτεροι» ή έστω «έχουμε πολλά καλά»), η ξενοφοβία («μας αδίκησαν, κινδυνεύουμε»), το φετίχ του εθνικού συμφέροντος («πρώτα εμείς») είναι όλα συστατικά του συναινετικού εθνικισμού και μέρος της εθνικής ταυτότητας.\nΠολλές φορές μας διαφεύγουν τα σημάδια για το πού μπορεί να φτάσει ο εθνικισμός στην καθημερινότητά μας. Όπως συνέβαινε πάντα στο παρελθόν, οι άνθρωποι δεν μπορούν να συνειδητοποιήσουν τις δυναμικές της εποχής τους κι ότι οι ίδιοι είναι προϊόντα τον περιβάλλοντός τους. Θεωρούν τις θέσεις τους «φυσιολογικές» και απόρροια αυταπόδεικτης λογικής ή αντικειμενικής ανάλυσης. Ενώ αυτό που συμβαίνει είναι ότι ακολουθούν τις κυρίαρχες θέσεις της εποχής τους και τις προκαταλήψεις τους τις οποίες, βεβαίως, και δεν συνειδητοποιούν.\nΟ Michael Billig, στο Banal Nationalism (1995), εξηγεί: «Στην περίπτωση των εθνών-κρατών, ο μπανάλ εθνικισμός μόνο αθώος δεν είναι: αναπαράγει θεσμούς οι οποίοι κατέχουν βαρύ πολεμικό εξοπλισμό». Αυτός ο αβλαβής εθνικισμός εντοπίζεται σε φαινομενικά αθώες λειτουργίες. Μια πινακίδα που καλωσορίζει τους τουρίστες «στην πιο φιλόξενη χώρα του κόσμου, μια εθνική σημαία που ανεμίζει όταν οι μαθητές λένε την προσευχή τους κάθε πρωί στο σχολείο, οι δημοτικοί χοροί που χορεύονται με εθνικές ενδυμασίες στις εθνικές γιορτές, ο εθνικός ύμνος πριν από έναν ποδοσφαιρικό αγώνα, μπορούν να καλλιεργούν και να αναπαράγουν εθνικά μηνύματα. Αυτός ο αθώος (συναινετικός) εθνικισμός μπορεί να ενεργοποιήσει σε περιβάλλον κρίσης και τον κακό (συγκυριακό) εθνικισμό».\nΤο να καταπολεμάται ο συγκυριακός εθνικισμός (π.χ. η Χρυσή Αυγή) και να αποσιωπώνται η εθνικιστική ιστοριογραφία, η εθνοκεντρική παιδεία, η πατριωτική λογοτεχνία, ο «εθνικός» πολιτικός ή εκκλησιαστικός λόγος κ.ά., είναι μια υποκριτική συμφιλίωση με τον εθνικισμό ή στην καλύτερη περίπτωση μια εθνική τύφλωση. Έτσι συντηρείται καθημερινά ο εθνικισμός.\nΤα κείμενα αυτού του βιβλίου σχετίζονται με αυτήν ακριβώς την πλευρά του εθνικισμού. Έλληνες και Τούρκοι αναλυτές αναφέρονται στον «δικό τους» εθνικισμό και βασικά σε αυτόν που τους διαφεύγει. Κάποιοι γράφουν και για τις δυο πλευρές, συγκριτικά.\nΑλλά κανένα κείμενο δεν αναφέρεται μόνο στον εθνικισμό του Άλλου. Μια τέτοια προσέγγιση είναι το χόμπι των εθνικιστών. Το να δίνεις παραδείγματα εθνικισμού με αναφορές στους άλλους είναι ο τρόπος εξιλέωσης του «δικού μας» εθνικισμού. Έτσι εξωραΐζονται, με έμμεσο και συγκριτικό τρόπο, το δικό μας εθνικιστικό παρελθόν και παρόν. Όσοι αναζητούν την υπέρβαση, τη δική τους υπέρβαση, ασχολούνται με τον «δικό τους» εθνικισμό.\nΗ Τούγτσε Σακλίτζα Ρηγάτος —«Η δύναμη της γελοιογραφίας: Τα Σεπτεμβριανά στον ελληνικό και τουρκικό Τύπο»— μας παρουσιάζει κάποιες τουρκικές κι ελληνικές γελοιογραφίες, που κάποτε κυκλοφόρησαν στις εφημερίδες και προκάλεσαν χαμόγελα, συχνά πικρά. Η τέχνη της γελοιογραφίας από τη μια είναι ο καθρέφτης των προκαταλήψεων και των στερεοτύπων μας κι από την άλλη ένα μέσο για την αναπαραγωγή και διάδοσης των. Αλλά οι γελοιογραφίες της κάθε χώρας, μας δείχνουν επίσης ότι η κάθε εθνική ομάδα έχει διαφορετική αντίληψη της πραγματικότητας, ότι η πολιτική αλήθεια είναι εθνικά προσδιορισμένη. Με άλλα λόγια, ο καθείς πιστεύει ότι έχει δίκιο (και ο Άλλος άδικο), χωρίς να υποπτεύεται ότι και η άλλη πλευρά κάνει ακριβώς το ίδιο.\nΟ Ηρακλής Μήλλας —«Παιδικά βιβλία: Από νωρίς η πλύση εγκεφάλου!»—αφηγείται πώς ο ίδιος, τα παιδιά του και σήμερα τα εγγόνια του, δηλαδή τρεις γενεές, διάβασαν και διαβάζουν τις ίδιες, δήθεν αθώες ιστορικές αφηγήσεις που τελικά καλλιεργούν μια αρνητική εικόνα για τον Άλλο —το πόσο κακός είναι— και μια θετική για «μας». Αυτά τα κείμενα συχνά μπορεί να είναι δημιουργήματα «προοδευτικών» συγγραφέων — ο εθνικισμός διαπερνά οριζοντίως όλη την κοινωνία. Βλέπουμε επίσης ότι η καλή θέληση δεν αρκεί: αν δεν υπάρχει αυτογνωσία και γνώση για το πώς λειτουργεί ο εθνικιστικός λόγος, ο συγγραφέας αναπαράγει το εθνικιστικό αφήγημα.\nΗ Σεριφέ Τσαμ —«Οι Ρωμιοί και οι 'Ελληνες στις τηλεοπτικές σειρές της Τουρκίας»— παρουσιάζει μέσα από μια εμπεριστατωμένη μελέτη την αδυναμία της υπέρβασης των εθνικών στερεοτύπων και των εθνικών εικόνων παρά τις προσπάθειες για ένα διαφορετικό αποτέλεσμα: «Υπάρχουν περιπτώσεις όπου η εθνικιστική ιδεολογία παρακάμπτεται, ο διχαστικός λόγος κατακρίνεται, αλλά ταυτόχρονα εξασφαλίζεται και η διαιώνιση των εικόνων. Ακριβώς γι΄ αυτό, οι εικόνες και οι συσχετίσεις που παράγονται σε συνάρτηση με την εθνικιστική ιδεολογία χαράσσονται στο νου των τηλεθεατών και αποκτούν διαχρονικότητα ακριβώς επειδή είναι και αντιφατικές».\nΟ Ηλίας Ρουμπάνης —«Τα χαρτονομίσματα - Το ερώτημα "τι θα είχε γίνει εάν" και η ιστορικότητά του»— μας αφυπνίζει στο θέμα των καθημερινών μας παραστάσεων. Τα χαρτονομίσματα φέρουν εικόνες που λειτουργούν ως σύμβολα, τα οποία αφενός είναι το αποτέλεσμα των πολιτικών εξελίξεων κι αφετέρου το μέσο για να καλλιεργηθούν ορισμένα εθνικά πιστεύω. Ο αναγνώστης μπορεί να αναλογιστεί το ρόλο που παίζουν οι φωτογραφίες, τα αγάλματα, οι αφίσες, οι σημαίες, οι χάρτες, τα μνημεία και τα παρόμοια οπτικά μέσα στη διαμόρφωση των πεποιθήσεων.\nΌσο ξύνεις βγαίνει η βρώμα του (Μεγάλη Ιδέα), Terküman, 25.8.1955.\nΕκκλησία το ελληνικό κοινοβούλιο, Cumhuriyet, 31.8.1955.\nΟ Κερέμ Οκτέμ —«Το έθνος, ο χρόνος και ο χώρος: Πολιτικές τοπωνυμιών στην Ελλάδα και την Τουρκία»— στη μελέτη του που παρατέθηκε παραπάνω, μας δείχνει, μεταξύ άλλων, πώς το παρελθόν και η κοινωνική και πολιτιστική κληρονομιά μπορεί να παραχαραχθούν και πλέον να βιώνονται ως «εθνικά» και ως αποκλειστικά «δικά μας». Το παρελθόν μπορεί να είναι μια σύγχρονη κατασκευή. Ο Οκτέμ εισάγει τον όρο «γεωγραφία της λήθης». Μας δείχνει επίσης πόσο μοιάζουν οι χώρες όταν πορεύονται στον δρόμο του εθνικισμού. Κάνει λόγο και για τις αντιδράσεις στις αλλαγές τοπωνυμίων, με παραδείγματα από τις κουρδικές περιοχές. Αλλά αυτά συνέβησαν πριν η «Νέα Τουρκία» πάρει τη στροφή προς μια πιο «εθνική» πορεία.\nΟ Ηλίας Κανέλλης —«Ποιος είναι ο χημικός τύπος τον ελληνικού DNA; - Ελλάδα, πρωταθλητισμός και εθνοχουλιγκανισμός»— μας παρουσιάζει πώς μια ωραία νεανική γιορτή, ο αθλητισμός, μπορεί να λειτουργήσει ως μια υστερία εθνικιστικής συνωμοσιολογίας. Υπάρχουν μελέτες που συσχετίζουν την εθνικιστική φοβία με την παράνοια. Σε αυτήν την περίπτωση που μας παρουσιάζει ο Η. Κανέλλης, βλέπουμε πώς μπορούμε να θεωρούμε ότι οι «ξένοι» εποφθαλμιούν όλα τα καλά μας, ενώ «εμείς» είμαστε άμεμπτοι.\nΟι Τανίλ Μπόρα και Εμρέ Γκιοκάλπ —«Μπανάλ εθνικισμός στο ποδόσφαιρο - "Και έτσι σιγά σιγά χάνεται ο τουρκισμός μας..."»— αναφέρουν ένα σλόγκαν που ένα διάστημα ακούστηκε στην Τουρκία: «Τούρκος δεν γίνεσαι, γεννιέσαι!» Οι δύο συγγραφείς υποστηρίζουν, με αναφορές και στον Michael Billig, ότι ορισμένα φαινόμενα του εθνικισμού είναι παγκόσμια. Και στην Τουρκία ο ξένος, ο Δυτικός, αντιμετωπίζεται με καχυποψία. Αυτά, μάλιστα, βιώνονται μέσα από το «αθώο» ποδόσφαιρο. Δήθεν μεμονωμένα κι ασήμαντα γεγονότα φανερώνουν, σε όσους θέλουν να δουν, πώς λειτουργεί ο εθνικισμός.\nΟ Ντογάν Τιλίτς —«Η Ελλάδα στα ΜΜΕ της Τουρκίας: Οι επίσημες πολιτικές, ο "Άλλος" και "εμείς"»— φέρνει στο φως δύο χαρακτηριστικά των ΜΜΕ: ότι ακολουθούν και προβάλλουν τις πολιτικές των εκάστοτε κυβερνήσεων ή του κράτους, συχνά αυτολογοκρίνοντας τις ειδήσεις, κι ότι αυτές οι κυρίαρχες δυνάμεις, η «τέταρτη εξουσία», είναι δέσμιοι του εθνικιστικού λόγου. Από τον Ντ. Τιλίτς παίρνουμε το μήνυμα ότι θα πρέπει να είμαστε επιφυλακτικοί με τις μαυρόασπρες ειδήσεις που σχετίζονται με τα «εθνικά θέματα».\nΗ Χριστίνα Μπάτρα —«Τα ρεμπέτικα: από το γένος στο έθνος»— μας παρουσιάζει ανάγλυφα το πέρασμα στην «εθνική αφύπνιση», την εθνογένεση, με αναφορές στο «αθώο» ρεμπέτικο τραγούδι. Στην εποχή του εθνικισμού όλη η κοινωνία, σε όλους τους τομείς της, ακολουθεί την εθνική αφήγηση ή έστω επηρεάζεται από αυτήν. Εγώ θα έλεγα ότι αυτό δεν πρέπει να μας εμποδίσει να απολαμβάνουμε τα ρεμπέτικα! Αλλά ταυτόχρονα να οπλιζόμαστε και με αυτογνωσία.\nΟ Μανώλης Βασιλάκης —«Ο εθνικός λόγος μιας "Εκκλησίας"»— μας δείχνει ότι ο εθνικισμός μπορεί να υπάρξει ακόμα και σε ένα χώρο που θεωρείται ότι εκφράζει την αγάπη, την ειρήνη και την οικουμενικότητα της ανθρώπινης ύπαρξης. Αντί αυτού, βλέπουμε ότι η αθωότητα έχει χαθεί και εκεί, από τη στιγμή που η Εκκλησία «εθνικοποιείται».\nΗ Αρζού Όζτουρκμεν —«"Χορεύοντας Φολκλόρ": Τοπικισμός, Εθνικισμός και οι "Άλλοι" μας»— στη μελέτη της για τους δημοτικούς χορούς της Τουρκίας, μας δείχνει πώς ένα εθνικό κράτος χειρίζεται το χορό για καθαρά εθνικούς σκοπούς. Τελικά, οι χοροί που θεωρούνται πολιτιστική κληρονομιά, μπορεί να είναι και αυτοί κατασκευές, έστω εν μέρει, ενός έθνους-κράτους. Ελπίζω αυτό το κείμενο να μην εμποδίσει τους αναγνώστες του να απολαμβάνουν τους «χορούς μας», αλλά να βοηθήσει να τους καταλαβαίνουν καλύτερα.\nΜερικές τελικές διευκρινίσεις. Όλα τα θέματα και οι τάσεις που παρατηρούνται δεν είναι χαρακτηριστικά μόνο των Ελλήνων ή των Τούρκων· αφορούν το εθνικιστικό υπόδειγμα γενικά και απαντώνται σε όλα τα έθνη, αλλά βεβαίως σύμφωνα με τις ιδιαιτερότητες του καθενός. Επίσης ένα άλλο σημαντικό στοιχείο σχετικά με τον εθνικιστικό «λόγο» και την κριτική του είναι οι περιπτώσεις αποσιώπησης, οι οποίες λόγω της φύσης τους —επειδή δεν εκφέρονται— δεν φαίνονται και δεν υποδεικνύονται. Η αποσιώπηση είναι η έλλειψη «μιας καλής κουβέντας για τον Άλλο». Είναι αυτό που διαισθάνεται το μέλος ενός έθνους όταν ακούει ή διαβάζει τον λόγο του Άλλου: δεν βρίσκει τίποτα θετικό για τον εαυτό του. Μπορούν να διαβαστούν κι έτσι τα εθνικιστικά κείμενα: με βάση το τι δεν περιέχουν.\nΑυτά τα κείμενα αρχικά εκδόθηκαν στην τουρκική γλώσσα το 2010, με τον τίτλο Sözne Masum Milliyetçilik (Ο δήθεν αθώος εθνικισμός).\nΣτα χρόνια που πέρασαν στην Τουρκία συντελέστηκε μια μεγαλύτερη αλλαγή, με πολιτική στροφή προς ένα αυταρχικό καθεστώς. Ο αναγνώστης θα πρέπει να λαμβάνει υπόψη αυτή την αλλαγή όταν θα διαβάζει τα κείμενα και ειδικά όσα αφορούν τους Κούρδους. (Απόσπασμα από τον Πρόλογο του βιβλίου του Ηρακλή Μήλλα: Ο «αθώος» εθνικισμός, έκδ. «Αλεξάνδρεια»).\nΟ Kerem Oktem είναι καθηγητής στο Πανεπιστήμιο του Graz στην Αυστρία, στις Σπουδές Νοτιοανατολικής Ευρώπης και σύγχρονης Τουρκίας.\nΕίναι επίσης συνεργάτης ερευνών στο Κέντρο Διεθνών Σπουδών, Τμήμα Πολιτικής και Διεθνών Σχέσεων του Πανεπιστημίου της Οξφόρδης.


Προετοιμαστείτε στον δικό σας υπολογιστή ή laptop για το ECDL. - My-Computer\nMy-Computer > E-Learning > Προετοιμαστείτε στον δικό σας υπολογιστή ή laptop για το ECDL.\nfolder_open E-Learning, Εκπαίδευση, Πιστοποίηση\nΌλα τα πακέτα, μας, περιέχουν εξάσκηση και επαναληπτικά τεστ, για όλες τις ενότητες Core και Expert.Κάνετε όσες ώρες θέλετε σε όποιες ενότητες θέλετε. Έτσι αγοράζετε ακριβώς τον χρόνο, που χρειάζεστε.\nNewer Πιστοποιημένος Εκπαιδευτής στην Ανίχνευση Μαθησιακών Δυσκολιών\nOlder Εκπαίδευση Εκπαιδευτών Ενηλίκων


365days-2Blog: Ο ΠΑΟΚ είναι εδώ!\n«Ζωντανός» στο κόλπο του Champions League έμεινε ο ΠΑΟΚ! Κάνοντας την ανατροπή και με τον Γλύκο να πιάνει πέναλτι στο τέλος, οι Θεσσαλονικείς επικράτησαν 2-1 του Ατρομήτου και συνεχίζουν να ελπίζουν!\nΈδειξε καρδιά στο Περιστέρι και δικαιώθηκε ο ΠΑΟΚ! Αν και το γκολ του Ταυλαρίδη στο 37’ έδειξε να βάζει… θηλιά γύρω απ’ τον λαιμό των Θεσσαλονικέων, εν τέλει έφεραν «τούμπα» το ματς και απέδρασαν με το διπλό (2-1)!\nΚύριοι υπεύθυνοι γι’ αυτό οι δύο σκόρερ του «Δικεφάλου του βορρά» μέσα σε διάστημα τεσσάρων λεπτών, Σαλπιγγίδης (74’) και Αθανασιάδης (78’) που εκμεταλλεύτηκαν τις μπαλιές-διαβήτη του Λίνο!\nΜε δέκα παίκτες ολοκλήρωσαν το ματς οι φιλοξενούμενοι, λόγω της αποβολής του Τζαβέλλα στο τέλος, ενώ λίγο έλειψε το ματς να πάρει φωτιά, όταν οι Περιστεριώτες κέρδισαν ένα (αρκετά) αμφισβητούμενο πέναλτι, αλλά ο Γλύκος –που φέρει ευθύνη στο γκολ- δήλωσε… «παρών» και κράτησε τη νίκη για την ομάδα του (ο Παπαδόπουλος την εκτέλεση).\nΜε τον καλύτερο τρόπο θα μπορούσε να ξεκινήσει ο αγώνας (για τους ουδέτερους και τον Ατρόμητο). Διότι στα 30’’, ο Παπαδόπουλος εκμεταλλεύτηκε την αμυντική αδράνεια του ΠΑΟΚ, έκανε την κεφαλιά, αλλά για κακή του τύχη –και καλή των αντιπάλων του- η μπάλα σταμάτησε στο δοκάρι του Γλύκου! Οι Θεσσαλονικείς δεν πατούσαν καλά κι αυτό έκανε… μπαμ. Κι αυτό προσπαθούσαν να εκμεταλλευτούν οι «κυανόλευκοι». Είναι ενδεικτικό πως ο χρόνος κυλούσε χωρίς καν να υπάρχουν φάσεις και τους γηπεδούχους να ‘χουν μια φλύαρη υπεροχή.\nΚι ενώ φαινόταν πως τίποτα και κανείς δεν μπορούσε να αλλάξει την μοίρα του αγώνα, ο Ταυλαρίδης άφησε… τάβλα τους αντιπάλους του! Και σε αυτό τον… βοήθησε και ο Γλύκος, διότι στο 37’ έκανε κακή έξοδο, με τον αμυντικό του Ατρομήτου να μην συγχωρεί και να ανοίγει το σκορ μέσα σε αποθέωση. Και με αυτό το αποτέλεσμα (1-0) οδηγηθήκαμε στα αποδυτήρια, με τον τεχνικό του ΠΑΟΚ να ΄χει δικαιολογημένα παράπονα απ’ τους παίκτες του που πέραν από δύο μακρινά σουτ, δεν είχαν να δείξουν τίποτα άλλο στο πρώτο μέρος.\nΟι αλλαγές που έκαναν οι φιλοξενούμενοι έμοιαζαν αναγκαίες για να αλλάξει η ροή του αγώνα. Ο Σαλπιγγίδης έδωσε μεγαλύτερη ασφάλεια στην επίθεση, ο Λίνο με τον Στοχ απ’ τα αριστερά πήραν περισσότερες πρωτοβουλίες και κάπως έτσι οι «ασπρόμαυροι» άρχισαν να δείχνουν τις διαθέσεις τους. Έστω κι αν με τη συμπλήρωση μιας ώρας αγώνα, ο Λαζαρίδης με αυτοθυσία έβγαλε πάνω στη γραμμή το σουτ του Αθανασιάδη. Κι όσο και να φωνάζουν κάποιοι φίλοι του «Δικεφάλου» για τον «Σάλπι», ο αρχηγός ήταν εκεί για να δώσει ξανά την λύση (όπως και κόντρα στον Παναθηναϊκό).\nΣτο 74’ ξεχάστηκε απ’ την άμυνα του Ατρομήτου κι έπειτα απ’ την σέντρα-ξυράφι του Λίνο ισοφάρισε με κοντινή κεφαλιά. Και δεν έμεινε εκεί ο ΠΑΟΚ. Διότι τέσσερα λεπτά αργότερα, ήταν ξανά ο Βραζιλιάνος μπακ που έβγαλε ακόμα καλύτερη μπαλιά και ο Κλάους από κοντά έδωσε το έναυσμα για τους πανηγυρισμούς, κάνοντας την ολική ανατροπή για την ομάδα του. Κι όσο κι αν πίεζε ο Ατρόμητος για την ισοφάριση, δεν μπορούσε να την πετύχει. Ακόμα κι όταν στο 89’ ο Τζαβέλλας –δικαίως- αποβλήθηκε. Ακόμα κι όταν κέρδισε ένα πολύ αυστηρό πέναλτι σε ανατροπή του Λαζαρίδη απ’ τον Κουλούρη. Γιατί στις καθυστερήσεις ουσιαστικά, ο Γλύκος… εξιλεώθηκε για το λάθος του στην φάση του γκολ του Ατρομήτου, είπε «όχι» στον Παπαδόπουλο και ουσιαστικά χάρισε στους Θεσσαλονικείς το διπλό!\nΑτρόμητος: Σηφάκης, Φυτανίδης, Λαζαρίδης, Ταυλαρίδης, Γιαννούλης, Παπαδόπουλος, Δημούτσος, Ούμπιδες, Πίτου Γκαρσία (82' Φάμπιο), Μπρίτο, Ναπολεόνι (66' Καραμάνος)\nΣτον πάγκο για τους Περιστεριώτες: Τσενάμο, Φωτάκης, Μπάλλας, Κιβρακίδης, Γεωργίου\nΠΑΟΚ: Γλύκος, Σκόνδρας, Τζαβέλλας, Λίνο, Βίτορ (5’ Κατσουράνης), Κίτσιου (46’ Σαλπιγγίδης), Λάζαρ (72' Κουλούρης), Αθανασιάδης, Κάτσε, Νάτχο, Στοχ\nΣτον πάγκο για τους Θεσσαλονικείς: Γιακουμής, Λούκας, Σπυρόπουλος, Μάρτενς\nΑναρτήθηκε από 365days-2blog στις 10:57 μ.μ.


Η ιστορία σαν σήμερα...: 11 Δεκεμβρίου 1982: εγκαινιάζονται οι νέες εγκαταστάσεις της Σχολής Ευελπίδων στη Βάρη.\n11 Δεκεμβρίου 1982: εγκαινιάζονται οι νέες εγκαταστάσεις της Σχολής Ευελπίδων στη Βάρη.\nΗ Στρατιωτική Σχολή Ευελπίδων (Σ.Σ.Ε.) είναι Ανώτατο Στρατιωτικό Εκπαιδευτικό Ίδρυμα (ΑΣΕΙ) του Ελληνικού Στρατού (ξηράς) και το αρχαιότερο Ανώτατο Εκπαιδευτικό Ίδρυμα της Ελλάδας. Ιδρύθηκε στο Ναύπλιο την 1η Ιουλίου 1828 με διάταγμα του Ιωάννη Καποδίστρια, αποτελώντας σχολή αξιωματικών.\nΓια αρκετό καιρό (1894-1982) έδρευε στις ιδιόκτητες εγκαταστάσεις της, βόρεια του Πεδίου του Άρεως στην Αθήνα και που σήμερα αποτελούν έδρα δικαστηρίων, εκτός του παλαιού Διοικητηρίου. Το 1982 μετακινήθηκε στο σημερινό της στρατόπεδο στη Βάρη. Εκεί βρίσκονται στρατώνες, σύγχρονες κτιριακές εγκαταστάσεις, υπαίθριοι χώροι εκπαίδευσης και αθλητισμού καθώς και το Μουσείο της Σχολής.\nΊδρυση - ΙστορίαΤο 1828 Ο Ιωάννης Καποδίστριας θέλοντας να πλαισιώσει το Τακτικό Σώμα Στρατού με ικανά στελέχη, προχωράει με διάταγμα στην ίδρυση Στρατιωτικής σχολής την οποία και ονομάζει Στρατιωτική Σχολή Ευελπίδων. Σαν πρότυπο έθεσε τη Γαλλική Πολυτεχνική Σχολή (École Polytechnique) δημιούργημα του Ναπολέοντα. Αναθέτει λοιπόν την εποπτεία της συγκρότησης και οργάνωσης στον Βαυαρό Συνταγματάρχη Καρλ Βίλχελμ φον Χάιντεκ (Karl Wilhelm von Heideck, 1788–1861), ο οποίος ήταν εκείνη την εποχή διευθυντής του Τακτικού Στρατού. Ο ίδιος ο Καποδίστριας ονόμασε τους πέντε πρώτους μαθητές «Ευέλπιδες».\nΤην 1η Ιουλίου 1828 η Σχολή ιδρύεται στο Ναύπλιο με προσωρινό τίτλο «Λόχος των προγυμναστών» ενώ η διεύθυνση της ανατίθεται στον Ιταλό υπολοχαγό Ρωμύλο ντε Σαντέλι ο οποίος όμως αποδείχθηκε ανεπαρκής για ένα τέτοιο εγχείρημα. Έτσι, την ίδια χρονιά ο Καποδίστριας τον αντικαθιστά με τον Γάλλο λοχαγό του Πυροβολικού Ανρί Πωζιέ. Οι πρώτοι οκτώ Ανθυπολοχαγοί Πυροβολικού αποφοίτησαν το 1831, στους οποίους φόρεσε τις επωμίδες ο ίδιος ο Καποδίστριας. Το 1831 ο Καποδίστριας διορίζει στην θέση του διευθυντή της Σχολής τον Ρώσο Αντισυνταγματάρχη Πυροβολικού Νικόλαο Ραϊκόφ.\nΤην ίδια χρονιά η σχολή μεταφέρεται στην Αίγινα, στο κτίριο του Καποδιστριακού Ορφανοτροφείου ενώ το 1837 στον Πειραιά, ακριβώς απέναντι από το Παλαιό Ταχυδρομείο, (σημερινό πολιτιστικό κέντρο) στο οικόπεδο που υφίσταται μέχρι σήμερα. Το 1840 αναλαμβάνει την διεύθυνση της σχολής ο Αντισυνταγματάρχης Σπύρος Μήλιος, ο πρώτος Έλληνας διευθυντής. Αμέσως εφαρμόζει νέο κανονισμό εσωτερικής Υπηρεσίας, αυξάνει σε 6 τα έτη φοίτησης και καθιερώνει γραπτές εισαγωγικές εξετάσεις.\nΣτις 28 Μαϊου 1941 η σχολή αναστέλλει την λειτουργία της λόγω της εισβολής των Γερμανικών δυνάμεων και της συνθηκολόγησης της Ελληνικής Κυβέρνησης του Τσολάκογλου.\nΤο 1949, η φοίτηση στη Σχολή αυξήθηκε στα τρία χρόνια. Το 1961 η εκπαίδευση θεωρήθηκε ισότιμη με τα υπόλοιπα Ανώτατα Εκπαιδευτικά Ιδρύματα και φοίτηση στη Σχολή έγινε τέσσερα χρόνια. Από εκείνη την χρονιά έχουμε και Ευέλπιδες από άλλα Κράτη. Το 1975 η σχολή δέχεται Ευέλπιδες από την Κυπριακή Δημοκρατία.\nΣτις 2 Σεπτεμβρίου του 1982 η σχολή μεταστεγάσθηκε στο νέο σύγχρονο σημερινό της στρατόπεδο που βρίσκεται Νοτιοανατολικά των Αθηνών, κοντά στη Βάρη Αττικής σε έκταση 4.310 στρεμμάτων.\nΤο 1983 γίνεται η εισαγωγή φοιτητών με το σύστημα των Πανελλήνιων Εξετάσεων. Το 1991 μια σημαντική αλλαγή γίνεται, για πρώτη φορά στην ιστορία της σχολής θα δεχτεί τις πρώτες γυναίκες Ευέλπιδες. Σήμερα η σχολή είναι ισότιμη με τα Πανεπιστήμιατης χώρας.\nΑναρτήθηκε από san_simera στις 8:20 μ.μ.


Οι νέοι τρόποι ζωής ποικίλουν και τα άτομα αλληλοεπιδρούν διαφορετικά σε όλο τον κόσμο. Όλο και περισσότεροι άνθρωποι υποβαθμίζουν την επιδίωξη της υλικής ευημερίας και βρίσκουν αξία σε προϊόντα ή ενέργειες που χτίζουν τον αυτοσεβασμό και υμνούν την διαφορετικότητα. Αναζητούν την πραγματική αξία για τον εαυτό τους και τον κόσμο γύρω τους. Η ανάγκη για μια "ολιστική φροντίδα" που περιποιείται την επιδερμίδα και την ψυχή με πιο θεμελιώδη και προσωπικό τρόπο γίνεται ακόμα μεγαλύτερη, καθώς περνάμε περισσότερο χρόνο στο σπίτι και δίνουμε μεγαλύτερη προσοχή στον εαυτό μας.\nH Shiseido υπογράφει την παγκόσμια καμπάνια Power is You με την Úrsula Corberó, η οποία απέκτησε διεθνή φήμη μετά τον ρόλο της ως "Τόκιο" στη σειρά του Netflix, "La Casa de Papel" (Money Heist), να αποτελεί τη νέα Global Ambassador και πρωταγωνίστρια της καμπάνιας. Μαζί με τις Megan Rapinoe & Hikaru Utada, θέτουν ως στόχο έχουν να ενδυναμώσουν τους ανθρώπους σε ολόκληρο τον κόσμο αναδεικνύοντας την δύναμη της εσωτερικής ομορφιάς που μπορεί και αλλάζει την κοινωνία προς το καλύτερο.\n"H ομορφιά πηγάζει από την θετική διάθεση. Είναι μια αίσθηση ενέργειας, μια αίσθηση ζωντάνιας. Αν επιθυμείτε κάτι πολύ, πρέπει να το προσπαθήσετε. Αν κάνετε λάθος, θυμηθείτε ότι η ζωή δεν είναι τέλεια. Άλλωστε η ομορφιά δεν είναι τέλεια!", δηλώνει η Corberó.\nΠρωταγωνιστής της καμπάνιας είναι όμως και το νέο Ultimune, το #1 αντιγηραντικό serum με ανανεωμένη σύνθεση και πρωτοποριακή τεχνολογία. Ο εμβληματικός ορός ομορφιάς με την πανίσχυρη σύνθεσή του, βασισμένη στην τεχνολογία ImuGenerationRED υπόσχεται διπλή αντιγηραντική δράση για πιο υγιή, πιο δυνατή επιδερμίδα.\nΔείτε το Power Talk film με την Úrsula Corberó:


Επιχειρηματίας ή καλλιτέχνης;Συνέντευξη Αθανάσιος Μπίρλης -TravelSalad\nΗ σχέση μου με τη φωτογραφία είναι δεκαετιών, η μικρογλυπτική από ανακυκλωμένα γυαλιά οράσεως προέκυψε μέσα από την επιχειρηματική μου δραστηριότητα. Το δύσκολο είναι να οργανώσω τον χρόνο μου ανάμεσα στα πινέλα, τα γυαλιά και το επιχειρείν. Η οργάνωση όμως είναι και θέμα μυαλού και στοχευόμενων δράσεων. Έτσι ανταποκρίνομαι ικανοποιητικά.\nΑπό τα μαθητικά μου χρόνια κυκλοφορούσα πάντα με μια φωτογραφική μηχανή και με γραφική ύλη στην τσάντα μου. Σε ανύποπτο χρόνο το 2006 οργάνωσα την πρώτη ατομική μου έκθεση στην γκαλερί Μονόχωρο, και τα υπόλοιπα χρόνια ακολουθεί ένα μαγευτικό ταξίδι δημιουργίας με διάφορες εκθέσεις.\nΥπάρχει και σε πολλά θέματα ζωγραφικής μου, με μορφή κολάζ ή εικόνας είναι προσπάθεια να αποτυπώσω μια ιδιαίτερη ματιά. Για παράδειγμα της ιχθυόσκαλας Κερατσινίου τα ξημερώματα ή της Βαρβάκειου αγοράς. Ο χρόνος και η φθορά που αφήνει με τα αποτυπώματα του είναι κάτι που με απασχολεί και φαίνεται σε πολλά ζωγραφικά μου.\nΥπάρχει δυσκολία στην κατασκευή, γιατί προσπαθώ να το εξελίξω. Τα έντομα γίνονται είτε πιο μινιμαλιστικά είτε πιο περίπλοκα. Πάντως το καθένα είναι μοναδικό και τα υλικά κατασκευής είναι μόνο τιτάνιο ή χειρουργικό ατσάλι, μέρη από σκελετούς γυαλιών ηλίου και οράσεως.\nΕπιρροές… Θεωρώ ότι με την αυστηρή έννοια του όρου επιρροή δεν μπορώ να εντοπίσω κάποιον. Ο Κλιντ. Από τους Έλληνες δημιουργούς μου αρέσει ο Αδαμάκης, η Εύα Μίταλα και πολλοί Έλληνες δημιουργοί.\nΕίμαι λάτρης του μολυβιού και της γραφικής ύλης. Κάνω τα ικανά και αναγκαία για να μπορέσω να επικοινωνήσω με τον κόσμο (social media) και ποντάρω στη βοήθεια του Δημήτρη και του Σπύρου στα δύσκολα των ψηφιακών μέσων. Τα θετικά όμως της σημερινής ψηφιακής εποχής είναι πολλαπλά με κύρια την άμεση ενημέρωση και την γνωριμία με τους δημιουργούς και την προσέγγιση ενός παγκόσμιου κοινού.\nΩς επιχειρηματίας στον τομέα της Οπτικής… Ο καταναλωτής βομβαρδίζεται με χιλιάδες προϊόντα ευτελούς αξίας ή ποιότητας με μόνο κριτήριο τις χαμηλές τιμές. Αυτό είναι ένα μεγάλο πρόβλημα της εποχής, που όμως βαθμιαία οδηγείται σε ποιοτικότερες και υψηλών προδιαγραφών λύσεις. Σε ότι αφορά την τέχνη υπάρχει η κρίση που υπάρχει σε όλους τους χώρους αλλά νομίζω και ένας εξωρθολογισμός τιμών.\nΣτα καταστήματα Οφθαλμός, όπου είμαι ιδρυτής, από το 1984 προσπαθήσαμε να έχουμε τα ποιοτικότερα προϊόντα στις βιτρίνες μας από όλον το κόσμο. Οι πιο ιδιαίτεροι σχεδιαστές γυαλιών παρουσίασαν τις δουλείες τους μέσα από τις βιτρίνες μας, πράγμα το οποίο συνεχίζουμε ακόμα και σήμερα, δίνοντας ιδιαίτερη έμφαση στο σχεδιασμό, την πρωτοπορία. Πιστεύουμε ότι όπως κάθε άνθρωπος είναι ξεχωριστός, έτσι δικαιούται και ένα ξεχωριστό ζευγάρι γυαλιά, όπως λέει η Margo η σχεδιάστρια της εταιρίας L.A. Eyeworks.\nΤα έντομά μου συνοδεύονται από ένα guarantee γνησιότητας στο οποίο αποτυπώνεται εικαστικά η Ελληνική σημαία και ένα γραφιστικό έντομο που σηματοδοτεί την πρώτη γενιά εντόμων. Στην τελευταία μου δουλειά, στη Μαρίνα Κέας Gallery, αλλά και στην επόμενη, ένα γραμματόσημο προσδιορίζει την Ελλάδα μέσα από την δημιουργία μου.\nΤαξιδεύω. Στο εξωτερικό πάντα δύο φορές το χρόνο λόγω δουλειάς (Παρίσι, Μιλάνο). Και όποτε έχω φωτογραφική πρόκληση δε διστάζω να ταξιδέψω.\nΘαυμάζω την ευρηματικότητα ενός κόσμου ο οποίος έμεινε αποκλεισμένος από «τον πολιτισμό» και δημιούργησε έναν πολιτισμό δικό του με ευρεσιτεχνία, ανακύκλωση, έναν κόσμο χρωμάτων, αισιοδοξίας, αλλά και μεγάλων αντιθέσεων ταυτόχρονα.\nΟ Θανάσης Μπίρλης είναι ο ιδιοκτήτης και δημιουργός των καταστημάτων Οφθαλμός. Η εταιρεία παραμένει υγιής και αναπτύσσεται ακόμα και σε καιρό κρίσης, ενώ ξεχωρίζει σταθερά για την υψηλή ποιότητα των γυαλιών της. Έχει πραγματοποιήσει ήδη έξι ατομικές εκθέσεις, ενώ δίνει το επόμενο εικαστικό ραντεβού του στο Dulac στα Γιάννενα στα τέλη του Σεπτεμβρίου 2017, με έναν συνδυασμό ζωγραφικής και ποίησης Καββαδία και τα ευφάνταστα μικρογλυπτά από ανακυκλωμένα γυαλιά.\nΑρχική δημοσίευση στο Artharbour.gr! Κάνε κλικ για περισσότερα καλλιτεχνικά ταξίδια και διαγωνισμούς 🙂


Ανάσα για Παναθηναϊκό: Αναβολή στην υπόθεση Τελάντερ! - Leoforos.gr\nΑνάσα για Παναθηναϊκό: Αναβολή στην υπόθεση Τελάντερ!\nΟ Παναθηναϊκός γλίτωσε από την πρώτη δύσκολη υπόθεση, καθώς η εκδίκαση της υπόθεσης του Τελάντερ αναβλήθηκε!\nΗ πιο δύσκολη από τις περιπτώσεις των προσφυγών που είχε μπροστά του ο Παναθηναϊκός, ήταν αυτή του Ράσμους Τελάντερ. Ο Δανός διεκδικούσε περίπου 100.000 ευρώ, άμεση καταβολή των χρημάτων επειδή δεν είχαν πληρωθεί στην ώρα τους οι δόσεις που είχαν επιδικαστεί νωρίτερα, σε διαφορετική περίπτωση απαιτούσε νομικά την επιβολή κυρώσεων στον Παναθηναϊκό, που δεν ήταν άλλες από την αφαίρεση τριών βαθμών!\nΤο -3 έφτασε πιο κοντά από ποτέ για τον Παναθηναϊκό, όμως, οι «πράσινοι» στις… καθυστερήσεις κατάφεραν να σώσουν για ακόμα μια φορά την παρτίδα. Η υπόθεση του Ράσμους Τελάντερ, ήταν προγραμματισμένο να εκδικαστεί το μεσημέρι της Πέμπτης (11/01), όμως, όπως έγινε γνωστό με την έναρξη της διαδικασίας στο Διαιτητικό Δικαστήριο της ΕΠΟ, πήρε αναβολή. Η νέα ημερομηνία της εκδίκασης είναι στις 24 Ιανουαρίου στις 15:30 το μεσημέρι.


ΘΕΡΜΟ, 30008 ΝΟΜΟΣ ΑΙΤΩΛΟΑΚΑΡΝΑΝΙΑΣ\nTel: 26443-60100 26440-22386 26443-60122\nWeb Site: http://www.thermo.gov.gr\nΔΗΜΟΣ ΘΕΡΜΟΥ<?xml:namespace prefix = o ns = "urn:schemas-microsoft-com:office:office" />\nΟ Δήμος Θέρμου βρίσκεται βορειοανατολικά της λίμνης Τριχωνίδας. Έχει πληθυσμό 9.299 κατοίκους, σύμφωνα με την απογραφή του 2001, και εκτείνεται σε 333.701 στρέμματα, ορεινών και ημιορεινών κυρίως εκτάσεων. Περιλαμβάνει σημαντικές παραλίμνιες εκτάσεις. Διαρρέεται από τον ποταμό Εύηνο και τους παραποτάμους του, Φιδάκια και Γιδομανδρίτη. Έδρα του δήμου είναι η ομώνυμη κωμόπολη, Θέρμο και αποτελείται από είκοσι τρία (23) Τοπικά Διαμερίσματα (Θέρμο, Αβαρίκος, Αγία Σοφία, Αετόπετρα, Αμβρακία, Ανάληψη, Αργυρό Πηγάδι, Διασελάκι, Διπλάτανος, Δρυμώνας, Καλούδι, Κάτω Χρυσοβίτσα, Κοκκινόβρυση, Κόνισκα, Λευκό, Μυρτιά, Νεροχώρι, Πάμφιο, Πέρκος, Πετροχώρι, Σιταράλωνα, Χαλίκι).\nΤο Θέρμο απέχει 34 χμ. από το Αγρίνιο, 63 χμ. από το Μεσολόγγι και 44 χμ. από Ναύπακτο.\nΣε υψόμετρο 360 περίπου μέτρων, πάνω και βόρεια από τη λίμνη Τριχωνίδα απλώνεται το καταπράσινο και γοητευτικό οροπέδιο που ο ιστορικός Πολύβιος αποκαλεί "των Θέρμιων πεδίον". Το αρχαίο Θέρμο ήταν το πολιτικό και θρησκευτικό κέντρο της αρχαίας Αιτωλικής Συμπολιτείας, το "Κοινό των Αιτωλών", όπως αλλιώς αποκαλείται το αρχαίο αυτό κράτος, που επιγραφικά εμφανίζεται κατά τον 4ο π.Χ. αιώνα (367 π.Χ.). Η Συμπολιτεία των Αιτωλών βασιζόταν και λειτουργούσε πάνω σε απόλυτα δημοκρατικές αρχές και είχε ομοσπονδιακή διάρθρωση, θεμελιωμένη στην αναγνώριση της ισοτιμίας και της ολοκληρωτικής αυτονομίας των μελών - κοινοτήτων και πόλεών της. Κάθε χρόνο, με το πέρας της φθινοπωρινής ισημερίας, στο αρχαίο Θέρμο πραγματοποιούνταν τα "Θερμικά", δηλαδή η σύνοδος της μεγάλης λαϊκής Ομοσπονδιακής Συνέλευσης των Αιτωλών, που ήταν το κυρίαρχο νομοθετικό - πολιτειακό όργανο του κράτους.\nΣε απόσταση 2 περίπου χλμ. ανατολικά του Θέρμου, βρίσκεται ο αρχαιολογικός χώρος. Οι ανασκαφές έφεραν στο φως πολλά και σημαντικά ευρήματα. Είναι οι επιγραφές του 4ου π.Χ. αιώνα, που είναι οι ζωντανοί μάρτυρες της αιτωλικής ιστορίας, οι στοές της αγοράς των Αιτωλών, το βουλευτήριο καθώς και τα βάθρα των αγαλμάτων ή αναθημάτων που έστεκαν μπροστά στις στοές και τα οποία, τον καιρό της ακμής της Συμπολιτείας, ανέρχονταν σε 2.000. Η ανασκαφική έρευνα έφερε ακόμα στο φως και τον περίπτερο ναό του Θερμίου Απόλλωνα, από τους αρχαιότερους στην Ελλάδα (του 7ου αι. π.Χ.). Ο ναός αυτός που αποτελεί το πρώτο ολοκληρωμένο δείγμα του δωρικού ναοδομικού ρυθμού της αρχαίας Ελλάδας, έχει πλάτος 12 μ. και μήκος 38 μ. περίπου. Η πραγματική όμως αποκάλυψη είναι όλα όσα συνθέτουν τον αρχαϊκό πολιτισμό του Θέρμου (1500 - 1400 π.Χ.). Αυτό καταδεικνύεται από τα σπάνιας ιστορικής και αρχιτεκτονικής σημασίας κτίσματα του προϊστορικού οικισμού που βρέθηκαν δίπλα στους 2 αρχαϊκούς ναούς του Λυσείου Απόλλωνα και της Αρτέμιδας, καθώς και κάτω από το ναό του Θερμίου Απόλλωνα.\nΣτο αρχαιολογικό μουσείο του Θέρμου εκτίθενται πλήθος ευρημάτων από τη μυκηναϊκή, κλασική και ελληνιστική εποχή. Χαρακτηριστικά δείγματα θαυμασμού της αρχαϊκής εποχής αποτελούν οι ζωγραφιστές μετώπες του ναού του Απόλλωνα, μια ολόγλυφη πήλινη Σφίγγα και ένα ειδώλιο νεολιθικής εποχής που χρονολογείται περί το 2.500 π.Χ. περίπου (πρόσφατα έχει ανεγερθεί και νέο μουσείο).\nΤο Θέρμο είναι η γενέτειρα τριών μεγάλων τέκνων του έθνους μας: του Κοσμά του Αιτωλού, του αδελφού του Χρύσανθου και του Ευγένιου Γιαννούλη. Στο χωριό Μέγα Δένδρο, λίγο έξω από την πόλη, γεννήθηκε ο Πατρο-Κοσμάς.\nΕπίσης έντονη είναι η παρουσία του Θέρμου στη βυζαντινή εποχή με πλήθος βυζαντινών μνημείων και ναών (Μονή Μυρτιάς, Μονή Καταφυγίου, Μονή Προδρόμου Ανάληψης, Αγία Παρασκευή Μάνδρας Θέρμου, Ελεούσα Άνω Μυρτιάς κ.ά.)\nΣτα χρόνια της Τουρκοκρατίας το Θέρμο υπήρξε λημέρι των κλεφτών. Συγκεκριμένα, το χωριό Ανάληψη, με καθεστώς ημιαυτόνομο, ήταν έδρα Τούρκου διοικητή που έφυγε όταν εγκαταστάθηκε στην περιοχή ο αρματολός Ταρκαζίκης. Στο ίδιο χωριό (Ανάληψη) ο Καραϊσκάκης είχε εγκαταστήσει την έδρα των στρατευμάτων του κατά την περίοδο των επιθέσεών του εναντίον των Τουρκαλβανών του Άγου Μουχουρντάρη στο Πετροχώρι το 1825.\nΣτην εκκλησία του Αγ. Θωμά του χωριού Πετροχωρίου σώζεται η εικόνα που αφιέρωσε σ' αυτή ο Γ. Καραϊσκάκης.\nΣτο Θέρμο δρούσαν έντονα τα αντάρτικα σώματα, κατά την περίοδο της Γερμανοϊταλικής κατοχής και για αυτό η περιοχή γνώρισε δυστυχώς τη θηριωδία των κατακτητών.\nΣήμερα το Θέρμο ακολουθεί γρήγορους ρυθμούς ανάπτυξης, κυρίως στον τουριστικό τομέα. Γίνονται προσπάθειες τουριστικής αξιοποίησης των απαράμιλλων κάλλους τοπίων της περιοχής με την κατασκευή ξενοδοχειακών εγκαταστάσεων με σύγχρονη τουριστική υποδομή. Η κατευθυντήρια γραμμή είναι ο αγροτουρισμός, μιας και η περιοχή ενδείκνυται για αυτό το είδος τουρισμού.\nΔιαμονή - Εξυπηρετήσεις\nΗ παραμονή σας εδώ μπορεί να είναι πολύ ευχάριστη, καθώς το Θέρμο διαθέτει ωραία ξενοδοχεία, ταβέρνες, καφετέριες, καταστήματα κάθε είδους, Κέντρο Υγείας, Τράπεζες και Κέντρο Περιβαλλοντικής Εκπαίδευσης, κι ακόμη, μπορεί να συνδυαστεί με ένα πλήθος μονοήμερων εκδρομών, αφού το Θέρμο μπορεί να λειτουργήσει ως ορμητήριο για τη γνωριμία με την ευρύτερη περιοχή, τα πανέμορφα χωριά του καποδιστριακού Δήμου Θέρμου στις παραλίμνιες και ορεινές περιοχές του.\nΕπιπλέον, μερικά μόνο χιλιόμετρα μπορούν να σας οδηγήσουν στην ορεινή Ναυπακτία και στην Ευηνολίμνη, στην Ευρυτανία, στον Προυσό, στο Καρπενήσι και στο Φαράγγι Πανταβρέχι.\nΕπίσης, μπορείτε να επιδοθείτε σε πολλών ειδών σπορ, όπως καγιάκ και ράφτινγκ στον Εύηνο, στο Εθνικό Προπονητικό Κέντρο Σλάλομ στη Γέφυρα Μπανιά, και ανεμοπτερισμό στις πίστες απογείωσης περιμετρικά του Θέρμου. Ακόμη, ένα πλήθος δασικών και παραλίμνιων δρόμων καθώς και μονοπατιών στις παραλίμνιες περιοχές της λίμνης Τριχωνίδας, στον Εύηνο και στους παραποτάμους του, τον Γιδομανδρίτη και τα Φειδάκια, όπως και στις πανέμορφες ορεινές περιοχές και στα ελατοδάση του ανατολικού Παναιτωλικού, σας περιμένουν για περιήγηση, ορεινή ποδηλασία, πεζοπορία, διαδρομές με τζιπ, αναρρίχηση και άλλα, ανάλογα με τα ιδιαίτερα ενδιαφέροντά σας και να αποφορτιστείτε από την καθημερινότητά σας.\nΤο εκτεταμένο δίκτυο των χωματόδρομων στην ορεινή περιοχή αποτελεί μειονέκτημα αλλά συγχρόνως συνιστά και πρόκληση για να ανακαλύψετε τα μοναδικά θέλγητρα μιας ανέγγιχτης και συνάμα εντυπωσιακής φύσης.\nΠολλά είναι τα αξιοθέατα της περιοχής τόσο εντός των γεωγραφικών ορίων του Δήμου Θέρμου όσο και στους σημαντικούς κοντινούς προορισμούς εκτός Δήμου που μπορούν να προσεγγιστούν εύκολα από το Θέρμο, τα οποία μπορούν να καλύψουν πολλαπλά ενδιαφέροντα των επισκεπτών, ως εξής:\nΗ λίμνη Τριχωνίδα - η μεγαλύτερη, καθαρότερη και ομορφότερη λίμνη της Ελλάδας - με τις φανταστικές παραλίες της Φωτμούς, των Σιταραλώνων και της Μυρτιάς, το ήμερο καταπράσινο τοπίο περιμετρικά της λίμνης και τους παραλίμνιους οικισμούς με την ισχυρή ανθρώπινη παρουσία.\nΟ αρχαιολογικός χώρος της πάλαι ποτέ έδρας της Αιτωλικής Συμπολιτείας, της πιο άρτιας δημοκρατίας της αρχαιότητας, και το Αρχαιολογικό Μουσείο του Θέρμου.\nΟ παλαιός και ο νέος Ναός του Αγίου των Σκλάβων, Κοσμά του Αιτωλού, καθώς και το ομώνυμο μοναστήρι στο Μέγα Δένδρο.\nΤο μοναστήρι της Αγίας Παρασκευής στη Μάνδρα με τα Κέρινα Ομοιώματα.\nΟ λόφος Παλαιόκαστρο στο Θέρμο με το παραδοσιακό ρολόι της πόλης και την υπέροχη θέα.\nΤο εντυπωσιακό μεσαιωνικό γεφύρι της Αρτοτίβας και το συρμάτινο πεζογέφυρο στον Εύηνο.\nΤα εγκαταλειμμένα βυζαντινά μοναστήρια της Φωτμούς στη λίμνη Τριχωνίδα και του Καταφυγίου στο φαράγγι του ποταμού Φειδάκια κοντά στο Δρυμώνα.\nΤο Πετροχώρι, το αποκαλούμενο και «μπαλκόνι της Τριχωνίδας» για την υπέροχη θέα και το μοναδικό ηλιοβασίλεμα που προσφέρει λόγω της θέσης του, με τα εντυπωσιακά λιθόκτιστα κτίρια των αρχών του 19ου αι.\nΗ Ανάληψη, ένα από τα μεγαλύτερα χωριά του Δήμου Θέρμου, με την υπέροχη θέα προς τη λίμνη Τριχωνίδα, τις ξεχωριστές πηγές Κεφαλόβρυσο και Σιμιγδάλη και το μοναστήρι του Αγίου Ιωάννη του Προδρόμου (12ος αι.).\nΗ Αγία Σοφία, με τις Πηγές, τους νερόμυλους και το συγκρότημα των βυζαντινών ναών.\nΗ Μυρτιά, «η νύμφη της λίμνης Τριχωνίδας» με τους πορτοκαλεώνες της, το εξαίσιο παραλίμνιο τοπίο, τα παραδοσιακά κτίρια στο άνω χωριό και το ομώνυμο ιστορικό μοναστήρι (11ος αι.).\nΟ Δρυμώνας, «η Ελβετία της Αιτωλίας», με την φανταστική πανοραμική θέα και τη φυσική γέφυρα «Θεοτικό», από όπου υπάρχει η δυνατότητα απόδρασης στην ευρύτερη ορεινή περιοχή και στους κοντινούς οικισμούς Αετόπετρα, Κοσκινά, Νεροχώρι, Χαλίκι κ.α..\nΗ Αμβρακιά, ο οικισμός με τα παραδοσιακά χαρακτηριστικά, το Αργυρό Πηγάδι με τον πεντάτρουλο ναό του Αγίου Γεωργίου του Νεομάρτυρα, η ξεχωριστή κορυφή του Παναιτωλικού Τριανταφυλλιά και το κοντινό κεφαλοχώρι της Ευρυτανίας, η Καστανιά.\nΤο φαράγγι του Γιδομανδρίτη με τα πολλαπλά θέλγητρα, τα Αμπέλια, ο οικισμός - μπαλκόνι προς το φαράγγι, ο Άγιος Θεόδωρος, ο τελευταίος σταθμός προς τις Πηγές του ποταμού με τους καταρράκτες, η ελατοσκέπαστη Κοκκινόβρυση και το κοντινό φαράγγι Πανταβρέχι στην Ευρυτανία.\nΗ Ευηνολίμνη και οι ορεινοί παρευήνιοι οικισμοί επί των διαδρομών προς αυτή, τόσο δυτικά του Ευήνου - η Κόνισκα με το παραδοσιακό κέντρο, από όπου υπάρχει η δυνατότητα επίσκεψης στα Στενά του Ευήνου και στη Δομνίστα Ευρυτανίας και ο απομακρυσμένος Διπλάτανος με την ξεχωριστή παλιά πλατεία και την υπέροχη θέα προς την Ευηνολίμνη - όσο και ανατολικά του ποταμού, όπως το Διασελάκι, ο Πέρκος και η Περίστα - οικισμοί με αξιοπρόσεχτα παραδοσιακά χαρακτηριστικά - αλλά και ο Πλάτανος Ναυπακτίας με το εντυπωσιακό κέντρο, η πρόσβαση μέσω του οποίου προς την παραπάνω λίμνη είναι πιο άνετη λόγω ασφαλτοστρωμένου δρόμου.\nΤο ιστορικό μοναστήρι του Προυσού στην Ευρυτανία.\nΘΕΡΜΙΟΣ ΑΠΟΛΛΩΝ *** (26440-24024)\nΑΛΘΑΙΑ *** (26440-23133)\nΔΡΥΜΩΝΑΣ *** (26440-41046)\nΝΤΑΛΛΑΣ ** (26440-51315)\nΑΙΤΩΛΙΑ * (26440-22394)\nΦΙΛΟΞΕΝΙΑ ** (26440-24277)\nthermo.gov.gr & thermo-portal.gr\nΣΤΟΙΧΕΙΑ ΕΠΙΚΟΙΝΩΝΙΑΣ ΔΗΜΟΥ\nΤαχυδρομική διεύθυνση: Δήμος Θέρμου - Τ.Κ. 300 08 - ΘΕΡΜΟ\nΧΡΗΣΙΜΑ ΤΗΛΕΦΩΝΑ (26440)\nΚέντρο Υγείας: 22951\nΤΑΞΙ: 22302 & 22217\nΑστυνομικό τμήμα: 22248\nΑρχαιολογικό μουσείο: 22131\nΙαματικά λουτρά Μυρτιάς: 51307\nΕκπαίδευσης Θέρμου: 24032


Πώς να βρείτε δουλειά στο Digital Marketing - Alexpoli.gr\nΗ ενασχόληση με τα social media και εν γένει με το Ίντερνετ αποτελεί κομμάτι της καθημερινότητά σας και γι αυτό σκέφτεστε να ασχοληθείτε επαγγελματικά με το διαδικτυακό marketing.\nΠώς όμως, θα καταφέρετε να ξεχωρίσετε από τους εκατοντάδες υποψηφίους ώστε να βρείτε δουλειά στον περιζήτητο αυτό κλάδο; Αποκτώντας γνώσεις και εμπειρίες από τα επαγγελματικά digital marketing σεμινάρια του Leader School φυσικά!\nΔείτε παρακάτω ποιες θέσεις εργασίας στο digital marketing μπορείτε να διεκδικήσετε αν έχετε λάβει την κατάλληλη επαγγελματική εκπαίδευση, ακόμα και αν δεν διαθέτετε πτυχίο από πανεπιστημιακή σχολή.\nΠοιο είναι το αντικείμενο εργασίας στο digital marketing\nΤο digital marketing αποτελεί την εξέλιξη του παραδοσιακού marketing, καθώς η προώθηση προϊόντων ή υπηρεσιών στο καταναλωτικό κοινό πραγματοποιείται μέσω ενός ή περισσοτέρων ηλεκτρονικών μέσων.\nΟι επαγγελματίες στο digital marketing αξιοποιούν τα διαθέσιμα κανάλια προώθησης στο Ίντερνετ, αλλά και ποικίλα εργαλεία που αναλύουν την αποτελεσματικότητα κάθε διαφημιστικής καμπάνιας, προσδιορίζοντας με ακρίβεια τις προτιμήσεις των καταναλωτών.\nΗ εκτεταμένη χρήση του Ίντερνετ και των social media στην επαγγελματική δραστηριότητα, σε συνδυασμό με τις νέες πολιτικές που ακολουθούν οι εταιρείες στην οργάνωση της δραστηριότητάς τους προκειμένου να ανταποκρίνονται στις μεταβαλλόμενες ανάγκες της αγοράς, έχουν δημιουργήσει αρκετά νέα επαγγέλματα που σχετίζονται με το digital marketing, όπως:\nΤα TOP επαγγέλματα στο digital marketing\nΟ Google Ads (AdWords) Specialist θεωρείται από τις εταιρείες και τις επιχειρήσεις ο πλέον χρήσιμος συνεργάτης. Η εργασία του εστιάζει στη δημιουργία κατάλληλου διαφημιστικού υλικού για την πιο δημοφιλή μηχανή αναζήτησης του κόσμου (Google) αλλά και στη Νο2 μηχανή αναζήτησης του κόσμου (YouTube), με στόχο την προσέλκυση νέων πελατών.\nΠαρακολουθώντας το σεμινάριο Google Ads (Adwords) αποκτάτε όλες τις απαραίτητες γνώσεις ώστε να διαχειρίζεστε τη διαφημιστική πλατφόρμα της Google, να δημιουργείτε αποτελεσματικές καμπάνιες σε Search, Display και Video και θα είστε σε θέση να φέρνετε πωλήσεις και αύξηση των κερδών.\nO Social media marketing Specialist είναι ο επαγγελματίας που εκπροσωπεί μία ή περισσότερες εταιρείες / επιχειρήσεις στα social media. Με τις ενέργειές του διευρύνει την ψηφιακή παρουσία μιας εταιρείας στα social media, αυξάνει την αναγνωρισιμότητα του brand της και προωθεί τα προϊόντα ή τις υπηρεσίες της.\nΟ Social media marketing Specialist είναι απαραίτητο να γνωρίζει πώς να δημιουργεί κατάλληλο περιεχόμενο για το κάθε μέσο κοινωνικής δικτύωσης αλλά και να προωθεί διαφημιστικό υλικό σε στοχευμένο κοινό βάσει ποικίλων κριτηρίων.\nΜε το σεμινάριο Social media marketing μπορείτε να γίνετε expert στα δημοφιλή social media εργαλεία και θα έχετε τη δυνατότητα να μάθετε πώς να διαχειρίζεστε τις διαφημιστικές πλατφόρμες τους ώστε να είστε έτοιμος να παρέχετε αξιόπιστες υπηρεσίες σε εταιρείες, επιχειρήσεις και αυτοαπασχολουμένους.\nΟ Digital marketing strategist είναι πολύτιμος συνεργάτης για κάθε εταιρεία/επιχείρηση που δραστηριοποιείται στο Διαδίκτυο. Είναι ο επαγγελματίας που αναλαμβάνει να σχεδιάσει τη στρατηγική της εταιρείας στο digital marketing, με σκοπό την αύξηση των πωλήσεων αλλά και την αύξηση της αναγνωρισιμότητας της φίρμας σε εγχώριο και διεθνές επίπεδο.\nΣυμμετέχοντας στο σεμινάριο Digital Marketing Professional, θα αποκτήσετε όλες τις απαραίτητες γνώσεις και θα εκπαιδευτείτε στις επιτυχημένες πρακτικές του digital marketing ώστε να σχεδιάζετε στρατηγικές και να χειρίζεστε τα ψηφιακά εργαλεία προκειμένου να πετυχαίνετε τους στόχους των πελατών σας και να φέρνετε τα επιθυμητά αποτελέσματα.


Το Μουσείο της Alfa Romeo ανοίγει και πάλι τις πύλες του | LiFO\nΤο Μουσείο της Alfa Romeo είναι έτοιμο να καλωσορίσει το κοινό με ασφάλεια, ανήμερα της επετείου για τα 110α γενέθλια της μάρκας.\nΤο Μουσείο της Alfa Romeo ανοίγει και πάλι τις πύλες του\nΔημήτρης Γράτσος, 17.6.2020 | 10:30\n17.6.2020 | 10:30\nΣε λίγες ημέρες το Μουσείο της Alfa Romeo θα είναι και πάλι προσβάσιμο για το κοινό. Για την ακρίβεια θα επαναλειτουργήσει στις 24 Ιουνίου, ανήμερα μιας σημαντικής επετείου για την ιταλική φίρμα, η οποία συμπληρώνει 110 χρόνια από την ίδρυση της.\nΠαράλληλα, θα είναι διαθέσιμη και μια πολύ ξεχωριστή έκπληξη για τους επισκέπτες του Μουσείου, καθώς για πρώτη φορά στην ιστορία του, οι επισκέπτες θα έχουν την ευκαιρία να θαυμάσουν και χώρους στους οποίους μέχρι σήμερα είχαν πρόσβαση μόνο τα μέλη του προσωπικού.\nΓια πρώτη φορά στην ιστορία του Μουσείου της Alfa Romeo οι επισκέπτες θα έχουν πρόσβαση στα «παρασκήνια» του, τα οποία κρύβουν ορισμένους «θησαυρούς».\nΟι εν λόγω χώροι περιλαμβάνουν τους δύο ορόφους όπου βρίσκονταν τα γραφεία της διοίκησης της μάρκας και σήμερα φιλοξενούν τα «παρασκήνια» του Μουσείου. Σε αυτούς τους ορόφους φυλάσσονται εκτός των άλλων:\n- 150 οχήματα\n- Δεκάδες κινητήρες από αυτοκίνητα, θαλάσσια σκάφη και αεροσκάφη\n- Εκατοντάδες μοντέλα αυτοκινήτων, βραβεία και έργα τέχνης\n- Ένα αγωνιστικό σκάφος θαλάσσης και πολλά ακόμα μοναδικά αντικείμενα\nΣτα ενδότερα του Μουσείου της Alfa Romeo φιλοξενούνται ορισμένα από τα πιο εντυπωσιακά οχήματα της ιταλικής φίρμας.\nΌλα τα παραπάνω τα οποία μέχρι σήμερα φυλάσσονταν μακριά από τα μάτια του κοινού, αποτελούν έναν πραγματικό θησαυρό τον οποίο η Alfa Romeo θα αποκαλύψει για πρώτη φορά στους επισκέπτες του Μουσείου.\nΓια να γιορτάσουν τα 110α γενέθλια της αγαπημένης τους μάρκας, οι φίλοι της Alfa Romeo θα μπορέσουν να οδηγήσουν τα αυτοκίνητα τους στην πίστα του Μουσείου στις 24 Ιουνίου. Την ίδια στιγμή θα μπορούν να γνωρίσουν από κοντά τη νέα Giulia GTA, την έκδοση περιορισμένης παραγωγής του δυναμικού μοντέλου που δημιουργήθηκε με αφορμή την 110η επέτειο από τη γέννηση της ιταλικής φίρμας.\nΠαράλληλα το Σαββατοκύριακο που ακολουθεί μετά τα γενέθλια, δηλαδή στις 27 και 28 Ιουνίου, η Alfa Romeo έχει ετοιμάσει ειδικές εκδηλώσεις, στις οποίες θα παρουσιαστούν σε βάθος οι ιστορίες του πρωτότυπου Spider Monoposto και της 164 Q4.\nΕιδικότερα στην περίπτωση του 4κίνητου sedan, θα εκτίθεται και μοντέλο του αυτοκινήτου σε τομή, έτσι ώστε το κοινό να ανακαλύψει όλα τα χαρακτηριστικά του πρωτοποριακού συστήματος μετάδοσης.\nΣτην περίπτωση της ιστορικής Alfa Romeo 164 Q4 θα εκτίθεται και μοντέλο του αυτοκινήτου σε τομή.\nΝα σημειωθεί ότι το Μουσείο της Alfa Romeo στο Αρέζε αποτελείται από τρεις θεματικές ενότητες:\n- Timeline: αφιερωμένη στη βιομηχανική ιστορία της μάρκας.\n- Bellezza: αφιερωμένη στο στιλ, το desing και το lifestyle.\n- Velocità: αφιερωμένη στη σύνθεση της τεχνολογίας, του σπορ χαρακτήρα και της οδηγικής απόλαυσης.\nΚατασκευασμένο το 1976 και πλήρως ανακαινισμένο το 2015, το Μουσείο της Alfa Romeo έχει προετοιμαστεί ώστε να καλωσορίσει το κοινό με απόλυτη ασφάλεια για την υγεία τόσο των επισκεπτών, όσο και των εργαζομένων.\nΣτην είσοδο θα ελέγχεται η θερμοκρασία των επισκεπτών και σε περίπτωση κατά την οποία κάποιος εξ αυτών έχει υψηλότερη από το κανονικό, θα του ζητείται ευγενικά να προγραμματίσει την επίσκεψη του σε μια νέα ημερομηνία.\nΥποχρεωτική θα είναι η χρήση μάσκας προσώπου, ενώ ειδικές σημάνσεις θα υπενθυμίζουν την τήρηση των ασφαλών αποστάσεων. Η συνολική έκταση του Μουσείου ξεπερνά τα 6.000 τετραγωνικά μέτρα και οι μεγάλοι εξωτερικοί χώροι εξασφαλίζουν τις συνθήκες για μια ασφαλή, χωρίς συνωστισμό, επίσκεψη.\nΓια τα 110α γενέθλια της Alfa Romeo, οι φίλοι της ιταλικής φίρμας θα μπορέσουν να οδηγήσουν στην πίστα του Μουσείου.\nΟι οδηγοί του -φημισμένου αγώνα έτρεξαν από τον ιερό βράχο της Ακρόπολης στο Σύνταγμα με ταχύτητες COSMOTE 5G